text:
Orð: Heri Kragesteen og Terji Rasmussen
Lag: Terji Rasmussen
Eygu møtast – hjarta títtar
hittast eygnabrá
girndin vaknar øgulig og rá
Rúmið treingist – sansir leika
vilt á gólvi tá
tankar fløkjast – greiða er ei á
So nú kann eg bert dansa
í allar ævir uttan teg
í einseminar spurningi
eg havi bara meg
Dreymur brestur – streingir tagna
hugur horvin er
eg gangi eina her í egnu verð
Morgun kemur – vónin livur
um ein nýggjan dag
eg veit um løtur ei eg havi sæð
So nú kann eg bert dansa…
Góða lurta nú – bíða mær í kvøld
far ei frá mær tú – lívga mær mín kvøl
Eygu møtast – hjarta títtar
hittast eygnabrá
girndin vaknar øgulig og rá
Morgun kemur – vónin livur
um ein nýggjan dag
eg veit um løtur ei eg havi sæð
So nú kann eg bert dansa…Goym tekstin


c: text/html

text:
4G/LTE mobilt internet og Wi-Fi: Størsta alheimsfarsóttin nakrantíð? – full grein.
4G/LTE Mobil Internet og Wi-Fi: Tann størsta alheimsfarsóttin nakrantíð? Eftir Martin Möhrke Nógv fólk eru enn ónervað av teim møguligu fylgjunum av geisling frá fartelefonum, tráðleysum neti og øðrum tólum, sum geva geisling. Undantikin eru tey, sjálvandi, sum eru vorðin reiðiliga sjúk og eru fullgreið yvir hesar fylgjur. Hetta er kortini ein lítil bólkur. Tá ið avtornar, sleppur eingin livandi vera undan teirri ávirkan, sum ónatúrlig geisling hevur á kyknubygnaðin í kroppinum. Bara nøkur fá lond í Europa hava tikið stig til at verja sínar íbúgvar við at kunna teir og við at krevja, at...Les Meira
Fyrrverandi stjóri í Nokia: »Fartelefonir oyðiløgdu mína heilsu«!
Fyrrverandi tøkniovastin í Nokia, Matti Niemelä, sum var við at menna heimsins fyrstu fartelefonir, gjørdist sjálvur álvarsliga sjúkur av mikrobylgjustráling frá fartelefonum. Harafturat varð staðfest, at hann hevði fingið Multiple Sclerosis (MS) — og nakrar kanningar vísa eisini, at mikrobylgjustráling kann økja vandan fyri MS. ——— Skrivað: Anne Nikka ⎪ Foto: Jukka Vuokola / Aamulehti Upprunalig grein í finska blaðnum Satakunnan Kansa ⎪ Umsett úr enskum: J. Guttesen ——— Fyri Matti Niemelä, nú búsitandi í Tampere, 44 ár, var lívið sum í filmunum, tá hann sum ungur maður varð biðin at arbeiða...Les Meira
Sverri Steinhólm, sjúkrahúsprestur: »Eg fái ilt í høvdið, tá eg tosi í fartelefon!«
– Eg fái ilt í høvdið um eg haldi fartelefonina inn at høvdinum, sigur Sverri Steinhólm í videosamrøðu við Erbylgjufelagið. Hann hevur brúkt fartelefonina nógv seinastu 18 árini í sínum starvi sum sjúkrahúsprestur á Landssjúkrahúsinum. – Í dag brúki eg altíð ein tráð ímillum meg og fartelefonina, greiðir Sverri Steinhólm frá í samrøðuni. Tað eru ongi tøl fyri hvussu nógvir føroyingar eru ovurviðkvæmir yvirfyri elektromagnetiskum bylgjum, herundir strálingini frá fartelefonum og tráðleysum internetið, men svensk tøl siga, at minst 3,2% ella 300.000 svenskarar eru...Les Meira
Gro Harlem Brundtland: »Sleppi mær undan at tosa í fartelefon«
Fyri fyrstu ferð í nærum 11 ár hevur fyrrv. norski forsætisráðharrin, Gro Harlem Brundtland, úttala seg um sítt nógv umtalaða fartelefonbrúk. Úttalilsi frá Gro til norsku ávísina Aftenposten 28. juni 2013, kemur eftir, at norski heilsumálaráðharrin, Jonas Gahr Støre sunnudagin segði til Aftonbladet, at Brundtland aftur er byrjað at brúka fartelefon, tí hann og Brundtland samskifta við hvønn annan við smartfon. Tíðindini undraðu nógv, tí tað er ikki vanligt, at fólk, ið fyrst útvikla sokallað »elektro-ovurviðkvæmi« sleppa heilt av við sjúkueyðkennini – sum í Brundtlands’a føri er...Les Meira
WHO: Samanhangur millum tráðleysar telefonir og krabbamein í heilanum
Altjóða granskingarstovnurin fyri krabbamein (IARC), sum er stovnur undir WHO, er nú komin við endaligari niðurstøðu fyri radiofrekventar bylgjur (mikrobylgjur), eftir at hava viðgjørt evni í heili 2 ár, skrivar Microwave News í dag. Endaliga niðurstøðan (ein sokallaður monografur: sera gjøll niðurstøða um eitt spesifikt evni – ein gull standardur, so at siga), er í stuttum, at tráðleysar telefonir kunnu elva til krabbamein! Niðurstøðan hjá IARC at seta radiofrekventar bylgjur (mikrobylgjur) í klassa 2B (møguliga krabbameins-elvandi), verður søgd stutt og í einum setningi: »POSITIVUR...Les Meira

robotstxt: allowed

filter: keep


text:
Kom og fá skil uppá tínar myndir!
Sera stuttligt at biksast við;)
- Tekur tú ofta myndir av familjuni, tá føðingardagar eru og um høgtíðirnar?
- Og tá tit eru í summarferiu?
- Hevur tú myndir liggjandi á telduni frá barnadópinum, teimum fyrstu fetunum, fyrsta skúladegi, konfirmatiónini ella frá onkrum rundum føðingardegi?
- Gongur tú runt við ringari samvitsku og ert kanska eitt sindur ørkymlað/ur, tí myndirnar liggja heldur óskipaðar á tínari teldu ella kanska enntá fleiri teldum, umframt externum
- harðdiskum?
- Spekulerar tú uppá, at teldan kann blíva for gomul og kanska í ringasta føri krasja?
- Og fært tú sjáldan tikið teg saman at hyggja eftir myndunum?
So er tað eitt gott hugskot at taka sær stundir til at gera eina fotobók, so tú eisini hevur eitt eintak av tínum bestu myndum í pappírsformi.
Tekna teg til hetta kvøldskeið.
Lær tað upp á eitt kvøld og fá eina rúgvu av fiffum heim við.
Tilmeldingarfreistin er farin ella eingin pláss eru eftir. Vinarliga set teg í samband við okkum.


text:
Óbodni gesturin verður av BBC sagdur av vera vandamiklasti eiturkoppurin í øllum Stórabretlandi.
Hann er ikki stórur, men hevur "falska einkjan" verið inni á gólvinum, so verða ongir tjansir tiknir - skúlin verður afturlatin og gjørt verður reint í fleiri vikur. Seinasti skúlin lat aftur í gjár, og letur ikki upp aftur fyrr enn 29. oktober.
Tilsamans 7 skúlar í Eysturlondon eru nú afturlætnir og fleiri 1.000 næmingar sendir til hús.
Steatoda nobilis er skyldur við "svørtu einkjuna" sum er vandamikil eiturkoppur. Hesin er ikki heilt so vandamikil, men tó so, fólk eru deyð av biti frá honum, hóast tað er sera sjaldsamt. Hildið verður, at hann er komin sær til Onglands úr Madeira ella Kanarisku Oyggjunum fyri eini 150 árum síðani.
Um tú veitst okkurt, sum VP ikki veit - skriva so til vp@vp.fo


text:
Vit í Føroya Pedagogfelag fegnast stórliga um, at útbúgving til hjálparfólk á námsfrøðiliga økinum eftir ætlan longu verður klár í januar 2019.
Útbúgvingin kann geva hjálparfólkum ein góðan møguleika at ogna sær fakliga vitan og kanska betra sínar fakligu førleikar.
Gevur útbúgvingin sum námsfrøðiligur atstøðingur eisini atgongd til námsfrøðiligu útbúgvingina á Fróðskaparsetrinum, sum Pedagogfelagið hevur kravt, so verður hendan útbúgvingin helst eitt stórt stig á leiðini at loysa stóra námsfrøðiliga trotið á føroyska arbeiðsmarknaðinum.
Útbúgving í Suðuroy
í Dag & Viku týskvøldið førir løgmaður brádliga fram í samband við viðgerð av støðuni í Suðuroy, at “tey” halda nýggja útbúgvingin “liggur væl í Suðri”.
Liggur væl fyri hvønn? Hvør hevur gjørt hesa metingina og sambært hvørjum grundarlagi?
Tað er sera harmiligt at slík “politisk” boð longu verða givin um staðseting, tá ein arbeiðsbólkur fyrst nýligani er settur at arbeiða við útbúgvingini. Pedagogfelagið hevur ikki frætt at hesin arbeiðsbólkur er komin á mál, og hava ikki fingið uppskot til hoyringar.
Í samband við sáttmálasamráðingarnar, sum løgmaður eisini nevnir í samrøðuni í D&V, vóru krøv sett til námsfrøðiligu atstøðisútbúgvingina:
· útbúgvingin gevur atgongd til víðari lestur til námsfrøðing, um evnini eru til tað.
· útbúgvingin err serliga ætla teimum við royndum á námsfrøðiliga økinum.
· útbúgvingin er atkomulig hjá hjálparfólkum runt um í landinum.
Royndu hjálparfólkini vilja nema sær eina útbúgving innan fakøkið. Tað er eitt greitt ynski. Fleiri teirra eru vaksin fólk við familju, sum hava sett búgv. Og tey búgva kring alt landið. Tað vildi tí verið sera møtimikið at rykt upp við rót og flutt alla familjuna til Suðuroy, ella til onkran annan útjaðara í Føroyum.
Limir í Pedagogfelagnum hava viðmerkt síðani tíðindasendingina, at um útbúgvingin liggur í einum útjaðara, so er tað líka lætt - um ikki lættari - at flyta til Danmarkar at nema sær útbúgving. Har eru enntá betri stuðulsmøguleikar.
Vit eru fullgreið yvir at Suðuroy hevur nakrar serligar avbjóðingar og tað uttan iva hevði verið til stóran gagn fyri oynna at fingið fleiri almenn arbeiðspláss, enn sum nú er - tó nýtist hetta ikki knýtast beinleiðis við semjuna millum Fíggjarmálaráðið, Kommunala arbeiðsgevarafelagið og Pedagogfelagið um at virka fyri eini atstøðis-útbúgving til hjálparfólk.
Skal útbúgvingin verða ein møguleiki fyri øll roynd hjálparfólk í Føroyum, so eigur politiski myndugleikin at kanna nærri hvør málbólkur kann væntast at vilja taka útbúgvingina, og tá grundgeva fyri staðseting, áðrenn staðsetingin gerst endaligur veruleiki.
Ein annar møguleiki kundi til dømis verið at nýta verandi námsfrøðiligu útbúgvingarførleikarnar á Fróðskaparsetrinum til atstøðisútbúgvingina, so atkomuligheitin er meira jøvn fyri øll í landinum, og fakliga knýti til fullu námsfrøðisútbúgvingina gerst ein meira natúrlig yvirgongd.
Jógvan Philbrow
Góðu áhoyrarar
Tað er mær ein heiður at halda eina røðu fyri tykkum, her útið í tí frælsu náttúru.
Eg havi sett yvirskriftina á røðuni at vera “Fjølbroytnið styrkir framburð”.Read MoreRøða hildin á Skarðinum, 21 august 2016
Grein úr Eftirskúlin nr. 10.
Samfelagið uppalir og lærir okkum at vera strongd, at vera ónøgd og elur fram mistreysti
Tá samfelagið flytur sjóneykuna yvir á botnlinjuna, hvørt vit eydnast ella ikki í lívinum - og tá skipanir, dagstovnar, skúlar og annað flyta sítt virksemi yvir í at hugsa effektivitet í mun til pengarnar, heldur enn hvat einstaka barnið fær burturúr, tá fara vit at skapa okkum nakrar størri samfelagsligar trupulleikar.Read MoreTað góða lívið má vera málið og endamálið


text:
Landsroynd
Næmingarnir skrivaðu niðanfyristandandi orð í hefti (ella á pappír). Hjálpið teimum endiliga at rætta orðini, og at venja tey.
Gott hevði eisini verið, um næmingarnir royndu at skriva eitt sindur á teldu. Summi hava trupult við at skriva við stórum bókstavi, at skriva á, í, ó og ý, umframt at finna ð, æ og ø. Tit kunnu t.d. lata tey skriva eitt brot úr seinastu fyrisøgnini av.
Orð at venja:
hevði, segði, legði
ongantíð, altíð, aldri, onki
ein ljót gerð - ein lang ferð (gerð og ferð hava ð, tá ið talan er um eitt navnorðið)
Lisa fer til læraran at siga, at Lena ger fortreð. (ger og fer hava ikki ð, tá ið talan er um sagnorðið)
nakað, mikið
tá ið
Elsa, ið (sum) var fimm ár, var ógvuliga móð.
Eg havi verið í skúla.
Eg havi fingið eina systir.
Tað dámar mær væl.
meðan, áðrenn, í gjár
Navnorð, sagnorð og lýsingarorð
Navnorð
Navnorð eru orð, har vit kunnu seta ein, eitt ella fleiri framman fyri. Vit kunnu ofta síggja, hoyra, føla, lukta ella smakka orð, ið eru navnorð.
Navnorðini eru skrivað við kursiv:
Ein genta, ein súkkla, ein bók, eitt barn, eitt borð, eitt hús, fleiri gentur, fleiri bøkur, osfr.
Sagnorð
Sagnorð eru orð, ið siga frá eini hending ella eini rørslu. Vit kunnu seta at, eg, tú, hann/hon/tað, vit, tit, tær/teir/tey og nøvn framman fyri eitt sagnorð.
Sagnorðini eru skrivað við kursiv:
at renna - eg renni - tú rennur - hon rennur - vit renna - Elsa rennur - Rói rennur - osfr.
at syngja - eg syngi - tú syngur - hann syngur - tey syngja - Anna syngur - Óli syngur - osfr.
at vera - eg eri - tú ert - tað er - tær eru - Sára er - Per er - osfr.
Lýsingarorð
Lýsingarorð eru orð, ið siga okkum, hvussu eitt navnorð ella ein persónur er ella hvussu hann sær út.
Lýsingarorðini eru skrivað við kursiv.
Bólturin er rundur.
Gentan er fitt.
Drongurin er kvikur.
Húsið er svart.
Bókin er góð.
Eg sá eina gamla konu í bussinum í dag.
Anna var í einum vøkrum kjóla í gjár.


text:
Í fjør vann EBS/Skála fyrst steypakappingina og síðani FM-heiti. Hetta var fyrsta føroyameistaraheitið í hesari øldini, ið KÍ ikki vann.
FM-heitið gav EBS/Skála rættin at spæla í Champions League. Føroyska liðið er í undankappingarbólki nummar 9, ið verður leiktur í Litava í hesum døgum.
EBS/Skála kvinnurnar fingu seg royndar á fyrsta sinni í dag. Søguligi dysturin var móti NSA Sofia úr Bulgaria. Tað endaði við 3-0 sigri til bulgarska liðið, ið sambært hagtølunum hjá UEFA hevði fleiri málroyndir og hevði bóltin nakað meira. Tað var 2-0 í hálvleikinum, og 3-0 málið kom miðskeiðis í 2.hálvleiki.
EBS/Skála beit eisini frá sær til tíðir í sínum fyrsta evropeiska dysti nakrantíð.
NSA Sofia - EBS/Skála 3-0(2-0)
Liðið hjá EBS/Skála:
Anna S. Hansen - Birna T. Mikkelsen, Durita Mikkelsen, Rakul Magnussen, Marita Jarnskor(Ásgerð K. Prestá) - Silja P. Augustinussen(65.min: Eyðbjørg Ellingsgaard), Ansy S. Jacobsen(L), Kára Djurhuus, Margunn Lindholm, Lea S. Lisberg - Randi Fagradal(Sunnvá F. Johansen)
Venjari: Mathias Davidsen
Næsti dysturin hjá EBS/Skála er móti vertunum, Gintra. Hann verður fríggjadagin klokkan 16.00 føroyska tíð.


text:
Hetta gamla franska hjálandið er fruktagott fjallaland. Ógvuliga nógv steinsløg eru í jørðini. Góða veðurlagið ger, at t.d. bananir, aldinfrukt og rís vaksa væl. Tí kundi Guinea verið ríkt land, men í staðin er tað eitt av fátækastu londum í heiminum; fólkið livir bara 45 ár í miðal, og heilsu- og skúlaverkið eru lítið og einki ment. Høvuðsatvoldin er, at tá ið Frakland tók seg út úr landinum, stuðlaðu teir hvørki fíggjarliga ella á annan hátt; eisini hevur verið illa stýrt fíggjarliga. Meðan einaræðisharrin Sekou Touré ráddi frá 1958 til 1984, var eingin menning, og landið var púrasta vanstýrt.
Hálendið fyri sunnan er skógvaksið, og har verður nógvur viður høgdur. Av tí at jørðin er fruktagóð, liggur væl fyri at dyrka ymiskar gagnplantur, t.d. kaffitræið. Tríggjar tær størstu áirnar í Vesturafrika, Nigerá, Gambiaá og Senegalá, vella fram her. Jarnmálmur er eisini, og í øllum landspartinum er nógv avfall.
Í fjøllunum í Guinea er nógvur aluminiumsmálmur, bauxit, ið verður bræddur til aluminium. Næst eftir Avstralia høggur einki land í heiminum so nógvan aluminiumsmálm sum Guinea. Um 80% av allari útflutningsinntøkuni í Guinea er av aluminiumsmálmi. Jarn, gull og diamantar eru eisini í Guinea.
Mong fólkasløg búgva í Guinea, m.o. malinka, fulani og susu. Flestu fólk eru muslimar. Um leið ein triðingur av fólkinum hoyrir til malinkefólkið, sum eitur eftir fjøllunum, ið eru á markinum ímóti Mali. Hetta fjallalendið var í gomlum døgum partur í stóra Malinkaríkinum, sum í miðøld hevði valdið í meginpartinum í Vesturafrika. Nú á døgum er malinkafólkið mest gitið fyri at verða góð frásøgufólk og góðir tónleikarar.
Fyri øldum sínan vóru stór ríki, t.d. Ashantiríki og Maliríki, í tí øki, sum verður nevnt Vesturafrika. Søgur um nógv gull drógu evropearar higar, og í 1880-árunum var næstan alt Vesturafrika evropeiskt hjáland. Vesturafrika vann ikki sjálvræði aftur fyrr enn í 1960-árunum. Hóast nógv olja, gull, viður og annað náttúrutilfeingi er her, eru næstan øll 15 londini í Vesturafrika fátæk lond. Her búgva ógvuliga mong fólkasløg - bara í Nigeria eru fleiri enn 200 fólkasløg og ættarbólkar. Stóra fátækadømið og stríð ímillum fólkasløgini hava verið atvold til drúgvan politiskan ófrið í flestum londum í Vesturafrika.
Vesturafrika kann sigast at vera býtt sundur í ein norðara og ein sunnara part, tá ið talan erum veðurlag og landslag; sama kann verða sagt um tað átrúnaðarliga. Fyri norðan eru flestu fólk muslimar, fyri sunnan eru mong fólk kristin. Í øllum Vesturafrika eru eisini gamlir afrikanskir átrúnaðir, t.d. voodoo, sum er vanligur í Benin.
Fórt tú eina ferð norðaneftir og suður ígjøgnum hesi stóru lond, hevði tú sæð ógvuliga hugtakandi og fjølbroytt tropulandslag. Gróðurin hevur lagað seg eftir, hvussu nógv avfallið er. Suðuri við strondina regnar illa, men fyri norðan regnar lítið, og har er javnan ringur turkur. Sumstaðni er regntíð einar 4-6 mánaðir. Tað, ið eftir er av árinum, kemur ikki dropi av luftini.
Í hesum parti í Afrika eru tvey púra ólík sløg av búnaðarfólki - bøndur og flakkfólk. Bøndurnir hava bygt sær hús tætt við smáu jarðarteigar sínar, har teir dyrka grøði til seg og síni. Summir dyrka eitt sindur at selja, t.d. kakao ella oljutrø. Flakkfólkini, t.d. fulanifólkið, fara tvørtur um alt økið við fenaði sínum at fáa fenaðin á beiti. Flestu flakkfólkini búgva í turrlendinum fyri norðan, har illa ber til at dyrka jørðina.
Kornsløgini hirsa og rís verða dyrkað víða um í Vesturafrika. Hirsa er vanlig grøði í turra lendinum fyri norðan, men rís veksur best, har avfallið er nógv, soleiðis er eisini við rótplantum sum t.d. jamsrót og maniok. Ein hin best dámdi rætturin er jarðnøtastúvningur og jollofrís, ið er senegalskur serrættur av rísi, tomat, leyki og kryddi, sum verður etin aftur við steiktum kjøti.
Maniok og jamsrót verða kókað og etin t.d. aftur við fiski, høsnarungum ella geitakjøti.
Norðari partur í Vesturafrika er í heitasta Sahara. Her veksur næstan einki. Oyðimørkin breiðir seg ella minkar eftir, hvussu turt tað er í útryðjuni í oyðimørkini.
Karga og turra graslendið og runnalendið norðuri í útryðjuni í oyðmørkini verður nevnt Sahel - orðið merkir oyðimarkarstrond á arabiskum. Bara heilt fá trø vaksa í hesum lendi.
Longri suðuri regnar meir - her er savannan, ið eru víðar grasfløtur. Har vaksa akasiutrø, baobabtrø og onnur trø spjødd. Stórur partur í Vesturafrika er savanna.
Suðuri við strondina regnar illa; her veksur tropuskógur. Her eru mong dýr, og her vaksa nógvar plantur, men ikki í so stórum meingi sum í regnskógunum í Miðafrika.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Conakry
Vídd: 245.860 km2
Fólkatal: 10.057.975
Alment mál:
franskt
Átrúnaður:
islam 85% kristindómur 8% afrikanskir átrúnaðir 7%
Stýrirlag:
lýðveldi
Gjaldoyra:
guineanskur frankur (GNF)


text:
LGBT og líknandi rørslur hava havt eina so einastandandi framgongd í vesturheiminum seinnu áratíggjuni, at hetta má metast at vera eitt av mest bergtakandi fyribrigdunum í okkara tíð. Í ovurstóra amerikanska samfelagnum flutti samkyndleiki seg upp á minni enn tjúgu ár frá at vera kærleikin, ið ikki mátti takast upp á tungu, til at vera miðdepilin í gerandisdegnum hjá amerikanarum. Dagsskráin hjá LGBT-felagsskapum fekk tí nógv betri undirtøku, enn teir mest ágrýtnu forsprákararnir høvdu væntað. Í Føroyum hevur tað eisini gingið skjótt, og ein sosial og moralsk kollvelting av hesum slagi krevur eina frágreiðing.
Ein partur av frágreiðingini kann sporast aftur til 1989, tá bókin After the Ball: How America Will Counquer Its Fear and Hatred of Gays in the 90s varð givin út. Høvundarnir vóru tveir samkyndir amerikanarar, Marshall Kirk og Hunter Madsen, sum høvdu tikið útbúgving á kenda lærustovninum Harvard. Í bókini – hon var eitt slag av stevnuskrá, sum samkynd skuldu nýta gjøgnum 1990’ini – lýsa teir eina greiða ætlan fyri, hvussu tað skal eydnast at fáa almenningin at góðtaka alternativar kynsliga samleikar og atferð sum nakað heilt vanligt. Við at hyggja nærri eftir tí, sum teir skriva, kunnu vit betur skilja, hví almenna hugsanin um hetta umstrídda evni er broytt upp á lutfalsliga stutta tíð.
Báðir vóru teir serfrøðingar innan yrki, ið vóru ógvuliga viðkomandi fyri søkina. Kirk í sálarfrøði, og Madsen í at ávirka hugsanina hjá almenninginum. Mál teirra við bókini var “at broyta kenslur, vit og vilja hjá miðal amerikanaranum gjøgnum eitt tilætlað psykologiskt álop, ið skuldi fremjast við at fóðra tjóðina við propaganda gjøgnum miðlarnar.” Við øðrum orðum tosa vit altso um at manipulera almenningin.[1]
Hetta skuldi altso gerast við at føra seg snildisliga fram. M.a. skuldu samkynd tosa púra opið og “altíð” um samkyndleika. Eisini skuldu tey lýsa samkynd sum offur, ið høvdu tørv á verju, tí so fóru hinskynd av sær sjálvum at fáa lyndi til at verja samkynd. Henda “offurlýsing” skuldi “umvenda” fólk, so at tey fóru at taka undir við samkyndum livihátti.
Tað var eisini týdningarmikið at siga, at samkynd vóru fødd soleiðis – hóast kynslig orientering fyri menniskju flest tykist vera eitt úrslit av einum fløktum samanspæli millum, (1) hvat vit av náttúru hava lyndi til og (2) okkara umhvørvi í barna- og ungdómsárunum. Og so skuldu tey, sum ikki tóku undir við samkyndum livihátti, verða skýrd “homohatarar”, “avoldað” o.s.fr.
Ikki kann sigast annað, enn at hesin ódámligi framferðarháttur hevur eydnast væl í vesturheiminum, tí fleiri lond hava broytt hjúnabandslógina umframt nógvar aðrar lógir, sum hava samband við eina broytta hjúnabandslóg. Og nú standa Føroyar næst í røðini.
Les eina longri útgávu av greinini her.
[1] At ávirka tankar og hugburðir hjá øðrum við at nýta snildar og ofta óreiðiligar hættir (Den Danske Ordbog, mín týðing).


text:
Lyst 1
12-01-2018
Kitsch-list í almenna rúminum, ein hollendskur fagottleikari og nýggja býráðshúsið í Gøtu eru tey trý evnini í fyrstu sendingini Lyst.
Í fyrstu mentanarsendingini, Lyst, varpa vit ljós á trý evni.
Fyrsta innslag er samrøða við Kim Simonsen, rithøvund, ið heldur, at alt ov nógv bíleggingarlist í almenna rúminum er tilvildarlig og kitsch.
Í næsta innslagið práta vit við hollendska fagottleikaran, Joost Bosdijk, sum er fluttur til Føroya við føroyska sjeikinum.
Triðja og síðsta innslag er ein rundferð í nýggja býráðshúsinum í Gøtu, sum er listprýtt á ein heldur øðrvísi hátt.


text:
Erik: - Vit hava eina sterka skrá
Fyrireikingarnar eru í hæddini nú tað stundar til 15. Summarfestivalin og Erik Biskopstø er saman við hinum oddamonnunum sera spentur at taka ímóti øllum teimum mongu gestunum
Norðlýsið fekk orðið á Erik Biskopstø, sum er ein av fyrireikarunum. Erik skal sjálvur spæla við í ár, tí Aria spæla á Summarfestivalinum í ár.
- Hetta er tann størsti pallurin vit hava haft, upplýsir Erik.
- Vit vóna at síggja eini 10.000 fólk á Vágsbøi hesar dagarnar, sigur Erik.
Sí samrøðuna við Erik niðanfyri.
Samrøða við Erik Biskopstø from Norðlýsið on Vimeo.


text:
Jóannes Hansen 07.10.2017 (14:30)
EBS/Skála koppaði KÍ
Tað er fýrverk og gleimur í heimaleguni á Hólmanum á Eiði, har pallurin er framúr og veðrið av tí besta. Nú fáa EBS/Skála kvinnurnar FM steypið og gullkrónur fyri at hava vunnið FM.
Liðformaðurin og miðvallarin Ansy Sevdal gakk á odda, og systurin Heidi Sevdal var avgerandi, tí tað var hon, sum skoraði bæði málini.
Tað endaði 2-2, og tað var nóg mikið hjá EBS/Skála at vinna FM.
KÍ hevur annars verið meistari øll árini síðani 2000.
Heimsmetið hjá KÍ kvinnunum stendur framvegis, og tað fer ivaleyst at standa í mong ár.
Tað fevnir um seytjan ár – frá 2000 og fram til 2016.
Í dag endaði tað 2-2, tá ið avgerandi dysturin um FM var á Hólmanum á Eiði millum EBS/Skála og KÍ. Úrslitið ber við sær, at EBS/Skála kvinnurnar eru føroyameistarar. Harvið hava tær í ár tryggjað sær greipuna, tí tær hava fyrr í ár vunnið steypafinaluna ímóti HB.
Talan var um fína reklamu fyri kvinnufótbólt. Tað var intenst, og liðini vístu fínan hugburð. Í løtum hekk spælið væl saman, og tað varð arbeitt nógv.
Síðsta løtan undan steðginum var heilt hendingarrík. Eftir fríspark úr høgru frá Rannvá B. Andreasen var tað Malena Josephsen, sum legði KÍ framum. Lítla løtu undan steðginum svaraði heimaliðið aftur, tá ið Heidi Sevdal eftir einmansavrik úr vinstru javnaði til 1-1.
Eitt korter undan leikloki sá tað út til, at alt varð avgjørt, tá ið Heidi Sevdal enn einaferð var upp á spæl og skoraði.
KÍ gav ikki skarvin yvir. Bólturin var fleiri ferðir á stólpanum aftanfyri Annu Súnadóttir Hansen í heimamálinum, og so var tað Rannvá B. Andreasen javnaði.
KÍ trýsti øgiligt síðstu løtuna, men heimaliðið helt tørn. EBS/Skála hevur vunnið FM, og hevur harvið vunnið fyrsta FM heitið fyri samanlagda liðið, og EBS/Skála er fyrsta liðið, sum vinnur FM í hesi øldini – burtursæð frá KÍ, sum hevur vunnið FM øll árini 2000-2016.
In.fo fylgdi við í dramanum í Hólmanum á Eiði.
http://www.in.fo/news-detail/beinleidis-ebsskala-og-ki-kvinnurnar-spaela-um-fm/
EBS/Skála-KÍ 2-2 (1-1)
0-1: Malena Josephsen
1-1: Heidi Sevdal
2-1: Heidi Sevdal
2-2: Rannvá B. Andreasen
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Hesi mál verða viðgjørd á bygdarráðsfundi, fríggjadagin tann, 9. mars 2018. kl. 17.00.
Sumbiar Kommuna
Mál nr. 01/03
- Skriv frá Fornminnafelagnum.
Mál nr. 02/03
- Umvæling av gravsteini í Seydisfjørinum (Riddarin)
Mál nr. 03/03
- Umsókn um stuðul til West Nordic Studies.
Mál nr. 04/03
- Vevmyndatól til Akrar, Lopra og Víkabyrgi.
Mál nr. 05/03
- Bygdarhúsið í Lopra.
- Velja ein lim fyri kommununa í nevndina fyri Bygdarhúsið í Lopra.
Mál nr. 06/03
- Kirkjugarðurin á Leiti.
Til støðutakan/kunning.
- Skattainntøkurnar.
- Samkomuhúsið, innkomin tilboð, uppá industri køk, gólváleggjan, vvs og ventilatión.
- Saltspreiðarin, útsett frá fundi 01-18.
- Kunning um fund hjá kommunufelagnum.
Til lukkaðan fund.
Dagført yvirlit við fundarskráum, og fundarsamtyktum finst við at trýsta á HER.
Sumbiar Kommuna


text:
Ein sera løgin søga í útvarpinum í dag, tá kringvarpið varpaði ljós á hugburðin “Koyr mannarættindini á vestfallið”:
Heiðurslønin hjá Nobel ein fyrimunur hjá føroyskum alarum
Tað kann gerast ein fyrimunur fyri føroysku alivinnuna, at norska Nobel-nevndin valdi ein kinesiskan andstøðing til at fáa friðarheiðursløn Nobels.
Tað fær álvarsligar fylgjur fyri norska útflutningin av laksi til Kina, at kinverski andstøðinginum Liu Xiaobo fekk friðarheiðursløn Nobels. Og hetta merkist eisini í Føroyum, tí eftirspurningurin eftir føroyskum laksi er vaksin seinastu mánaðirnar.
Sama søga er at finna í skotskum bløðum. Og føroyingar og skotar fegnast. Undrist tó á hvat er at fegnast um. Tað er regluliga at kinverjar seta tiltøk í verk ella hótta við tiltøkum, um lond um okkara leiðir ikki akta Kina. Tað gav at bíta fyri góðum ári síðani tá Lars Løkke tók ímóti Dalai Lama á slíkan hátt, at kinverjar mettu vitjanina hjá Dalai Lama í Danmark at vera almenna.
Í stundini var politiskt trýst lagt á Danmark, og úrslitið av hesum trýsti var, at Danmark slakaði. Nú fyriskrivar Kina danska Tibet-politikkin, og harvið kunnu kinverjar uttan nakrar viðmerkingar úr Danmark gera seg inn á fólkið í Tibet.
Nobel-nevndin var ikki líka lin í kongunum sum danska stjórnin, men valdi at geva einum kinverskum andstøðingi friðarheiðurslønina. Og beinanvegin vóru tiltøk sett í verk, tí at norska stjórnin ikki hevði forðað fyri hesum. At norska stjórnin ikki hevur heimild at leggja seg út í arbeiðið hjá Nobel-nevndini telur ikki við í hugaheimi kinverja.
At norska alivinnan eigur bæði føroyska og skotsku alivinnuna ger at kinversku tiltøkini kanska ikki raka heilt sum ætlað. Hinvegin, so er tað sera ódámligt at onnur lond skulu gera av, hvat vit her um leiðir siga og meina, og sigur danska stjórnin okkurt skeivt (ivist eitt sindur í hvørt Kaj Leo hoyrist heilt til Kina), so kann tað fáa avleiðingar fyri okkara handilssamband við Kina. Ein sera viðbrekin støða, og haldi eg tí ikki, at slíkur handil er verdur at leggja seg eftir.
Tá vit so afturat hugsa um, at trupulleikin er at mannarættindini í Kina ikki verða hildin, so hevði rætta støðutakanin heldur verið, at Noreg, Skotland, Føroyar og Kili stóðu saman um ikki at flyta út laks til Kina, soleingi sum eitt av londunum verður boykottað grundað á mótmælum móti brotum á mannarættindini.
Vit mugu og skulu verja mannarættindini, íroknað trúðar-, talu- og skrivifrælsið – gera vit ikki tað, so verða tað heldur tær kinversku avmarkingarnar, ið fara at galda hjá okkum, ístaðin fyri at kinverjar fáa størri frælsi.


text:
Framløgur um súluveiðu, gosfjall í Vágum, makt og leysingabørn
23-09-2018 - 10:47 - Jóanis Nielsen
Mánadagur 24.09.2018,kl. 19:30, Sørvágs Bókasavn
Vísindavøkan fer aftur á ferð í ár. Hetta verður í tíðarskeiðnum 17. til 26. september. Í ár verður tiltakið skipað nakað øðrvísi enn áður. Talan verður um fimm tiltøk kring landið, sum eru skipað eftir sama leisti.
Á hvørjum tiltaki verða tríggjar styttri framløgur við granskarum frá ymsu stovnunum kring landið. Hvør framløga verður bert hildin eina ferð, so møguleiki er at fara til fimm ymisk tiltøk.
Tað verður eisini ein stutt kunning um gransking í Føroyum, um hvat gransking er, hvør granskar, hvat verður granskað og hví. Eisini verður okkurt tilfar at síggja og tosa um í kaffisteðginum.
Framløgurnar á Sørvágs Bókasavni eru
Bergur Olsen, Havstovan: Um súlu og súluveiðu
Uni Árting, Fróðskaparsetrið: Um gosfjallið, sum nýliga er funnið á Vágoynni
Sámal Tróndur F. Johansen, Tjóðskjalasavnið: Løgmaður og Dorthea Wenningsted – Eitt stríð um makt og leysingabørn síðst í 1700-talinum
Umframt framløgurnar frá hesum granskarunum verður eisini stutt kunning um gransking í Føroyum, um hvat gransking er, hvør granskar, hvat verður granskað og hví. Eisini verður okkurt tilfar at síggja og tosað um í einum kaffisteðgi.
Les meira um Vísundavøku á ferð og Vísindavøku, sum verður 28 septembur á www.gransking.fo


text:
1. partur
Frá Færøernes Lærerforening til Føroya Lærarafelag
Í 1872 varð sett í gildi nýggj kommunulóg fyri Føroyar. Hon kravdi m.a., at øll børn frá sjey ára aldri skuldu fáa neyðuga skúlagongd. Tvey ár frammanundan varð farið undir læraraútbúgving í Havn, og undan 1870 høvdu nakrir lærarar tikið prógv á donskum læraraskúlum.
Danskir lærarar settu á stovn yrkisfelag í 1874, og longu í 1877 hittust sekstan lærarar (fjúrtan av bygd og tveir úr Havn) til fundar ólavsøkudag at røða um kor lærara í Føroyum. Burturúr kom ein áheitan á løgtingið um “forbedring af lærernes økonomiske stilling” og umrøddar vórðu treytir hjá lærarum at sleppa upp í “Skolelærerenkekassen for Sjællands stift”.
Fundur var aftur á ólavsøku í 1878, og vit vita um tríggjar fundir í 1880-unum.
Fyrsta ítøkiliga úrslitið var ein einkjugrunnur, sum lærarar guldu inn í, og fyrsta læraraeinkjan fekk stuðul úr honum – 50 krónur – í 1884.
Á seinasta fundinum í áttatiárunum í 1885 var trímannanevnd vald at orða uppskot um at stovna felag og møguliga søkja um upptøku í Danmarks Lærerforening.
Trettan ár gingu, til stovningarfundur varð hildin – ólavsøkudag í 1898. Seytjan lærarar, trettan av bygd og fýra úr Havn, møttu til fundar umframt fýra sóknarprestar.
Henda dagin verður “Færøernes Lærerforening” stovnað og trímannanevnd vald. Hon skipaði seg á nevndarfundi 11. septembur 1898:
Formaður:
Louis Bergh, f. í Keypmannahavn (1834-1910), fyrstilærari í Tórshavnar realskúla.
Kassameistari:
Poul Jensen, f. í Trongisvági (1868-1940), annarlærari í Tórshavnar kommunuskúla.
Nevndarlimur:
Jógvan Poulsen, f. í Svínáum (1854-1941), lærari í Sjóvar sókn.
II. Fyrri helmingur av 20. øld.
Hóast nýtt yrkisfelag er stovnað í 1898, so fáa lærarar lítlan bata lønarliga fyrstu árini, og tað restar nógv í at vinna lønarliga ájavnt við starvssystkin í hinum partinum av ríkinum.
Tað man eisini hava virkað ørkymlandi, at fyrsta lønarlógin, ið felagið var við til at mynda – í 1902 – er langt frá at javnseta lærarar á bygd og í bý og uppaftur longri frá at javnseta kynini lønarliga. Sambært henni skuldu lærarar lønast soleiðis:
Í høvuðsstaðnum:
Fyrstulærarar: 1300 kr. árliga, sum annaðhvørt ár hækkar upp í 1900 kr.
Lærarar: 840 kr. árliga, sum annaðhvørt ár hækkar upp í 1740 kr.
Lærarinnur: 530 kr. árliga, sum annaðhvørt ár hækkar upp í 930 kr.
Á bygd:
Byrjanarløn: 500 kr. árliga (javnt býtt millum ríki og kommunu). Tó kann skúlastjórnin í serligum førum viðtaka, at kommunan letur upp í 100 kr. minni, og at upp í 100 kr. kunnu verða goldnar í vørum. Lærarin hevur rætt til frían bústað, er slíkur tøkur, og triðja hvørt ár fær hann ískoyti.
Fyrstu árini er merkiliga lítið veiggj í hesum nýstovnaða felag. Á hvørjum ár gremur nevndin seg á aðalfundi um, at illa gongst at fáa inn limagjaldið, sum var ein króna um árið, og í 1904 verða seks limir sagdir úr felagnum fyri eftirstøðu.
Skal farast eftir gerðabókini, er felagið um at sovna, tí eingir fundir verða nevndir árini 1909-1912.
Á fyrireikingarfundi í 1885 hevði spurningurin um limaskap í “Danmarks Lærerforening” verið á lofti, og í 1905 verður borin fram fyrispurningur frá formanninum í danska yrkisfelagnum um áhugan hjá føroyskum lærarum at koma upp í DL. “...som en kreds”. Eingin avgerð verður tikin fyrstu árini, men tá ið aðalfundur verður hildin eftir steðgin, í 1913, eitur felagið bara “118. kreds”.
Tað kann hugsast, at ein av orsøkunum til, at lív kom í aftur felagið, var, at eitt drúgt stríð um undirvísingarmálið endaði við, at løgtingið í nýggjari skúlalóg frá 1912 í grein 7 samtykti, at danskt skuldi vera undirvísingarmál. Á aðalfundinum í 1915 vórðu tríggir menn valdir í nevndina, sum allir stóðu Sjálvstýrisflokkinum nær: Símun Pauli úr Konoy, sum gjørdist formaður, Hans Andrias Djurhuus og Alexandur Enniberg. Nevndin skírdi nú felagið í gerðabók og í almennum skrivum fyri “Føroya kennarafelag”, og hóast 2. grein í samtyktum felagsins ljóðaði: “Felagið fæst ikki við politikk”, so legði felagið so avgjørt upp í málpolitiska kjakið í 1918, m.a. við hesi áheitan á Føroya skúlastjórn:
“Føroya Kennarafelag loyvir sær við hesum brævi at biðja hina háttvirdu stjórn um at gera sítt til, at grein 7 í Kgl. Anordning av 16. januar 1912 um føroysk skúlaviðurskifti verður broytt á tann hátt, at føroyskt mál verður lært at skriva í øllum skúlum, og at undirvísingarmálið verður móðurmálið.”
Hetta var áhaldandi støða felagsins, til hetta mál var loyst á tann hátt, at kongalig fyriskipan strikaði 7. grein í skúlalógini frá 16. jauar 1912. Hetta varð gjørt 12. desembur 1938.
Á sama bógvi liggur umbøn frá felagnum frá miðskeiðis í 1920-árunum stílað til bæði skúlastjórn og løgting um at bera so í band, “at eingin verður kennari við almennar skúlar í Føroyum uttan at hava prógvað at hava kunnleika í føroyskum tungumáli bæði í talu og skrift” – ein umbøn sum til tað verður eftirlíkað rættiliga skjótt, tá ið kongalig fyriskipan frá 22. juli 1931 staðfestir, at eingin kann verða settur í fast starv sum lærari í fólkaskúlanum í Føroyum – próvtøkuskúlarnir undantiknir – uttan hann hevur tikið prógv í føroyskum máli.
Lønarspurningurin er aftur á skrá fyrst í 1920-unum, og 12. januar 1922 kemur í gildi nýggj lønarlóg, sum javnsetur kynini men ikki lærarar í høvuðsstaðnum og á bygd.
Smávegis batar verða vunnir í 1931, men í 1940 brestur kríggið á um okkara leiðir. Hetta hevur við sær, at sambandið við danska lærarafelagið verður kvett, og eisini, at lønarlagið í samfelagnum púra skeiklast, so at lærarastættin við krígslok lønarliga er púrasta dragnað.
Í eini grein í “Skúlablaðnum” 2. apríl 1946 (blaðið kom regluliga út frá 1930) verður lønargongdin lýst. Longu í 1941 liggur ársløn lærara 1149,- kr. niðan fyri vanliga føroyska húsarhaldsætlan, og í 1945 er talið 1526,- kr.
Eftir krígslok kemur nýggj lønarskipan fyri fólkaskúlalærarar í gildi í Danmark, og hetta fær føroyska lærarafelagið á aðalfundi í 1946 at samtykkja eina áheitan á landsins myndugleikar, ið illa kann lesast sum annað enn ein hóttan:
“Álagt verður stjórnini at koma á tal við allar lærarar í Føroyum um, hvat ið er at taka til, um lærarastættin ikki vinnur tær ynsktu lønarsømdir.”
Heimastýrislógin verður samtykt 1. apríl 1948, og á vári 1949 verður endiliga rokkið á mál, tá ið “Lóg um lønir og eftirlønir hjá lærarum við fólkaskúlan í Føroyum” verður samtykt við gildi frá 1. apríl. Í henni verður í 2. grein staðfest,
“at allir lærarar við fólkaskúlan í Føroyum eru undir teimum vanligu reglum, sum eru galdandi fyri lærarar í hinum partinum av ríkinum”.
Á hesum sama aðalfundi løgdu seks felagslimir fram uppskot um, at “ársaðalfundurin tekur til viðgerðar at heita á tingið um at taka allan skúlaskap í Føroyum undir sítt ræði longu í ár”. Eftir kjak varð hetta broytingaruppskotið samtykt við til tað stórum meirluta (67% fyri, 33% ímóti):
“Aðalfundur Føroya Lærarafelags 1949 samtykkir at heita á Føroya Løgting um at yvirtaka skúlamálið”.
Men áðrenn fundur var lokin, varð sett fram uppskot til samtyktar um at senda spurningin til frumatkvøðu. Hetta var samtykt, og á frumatkvøðuni fall málið: 44 atkvøddu fyri, 54 ímóti, seks seðlar vóru blankir.
2. partur
Føroya Lærarafelag sett sær spor í føroyskari skúlasøgu
III. Seinni helmingur av 20. øld.
Heilt frá fyrstu árum felagsins stuðlaði tað tiltøkum, ið vóru føroyskum børnum skúlaliga og mentanarliga at gagni. Nevnast kunnu hesi útgávutiltøkini:
Barnablaðið “Ungu Føroyar”, sum Símun av Skarði og Símun Pauli úr Konoy fóru undir í 1907. Báðir vórður teir seinni nevndarlimir í felagnum. Báðir stjórnaðu blaðnum 1907/08, Símun var blaðstjóri 1908/10 og aftur 1914/15. Hesi bæði seinastu árini stendur Føroya Kennarafelag sum útgevari.
“Barnablaðið”, sum kom út frá 1928 til 1931. Tað vóru lærarar í Suðuroy, ið stóðu fyri blaðnum, og Føroya Lærarafelag gav út. Í blaðstjórnini vóru fyrst Jacob Olsen, lærari á Tvøroyri og Sámal Johansen, lærari í Vági, men í septembur í 1930 kom Martin Joensen, lærari í Sandvík, upp í blaðnevndina fyri Sámal Johansen. Allir tríggir høvdu gingið í sama flokki á Læraraskúlanum og tóku prógv í 1926.
Ein fjórði lærari úr sama flokki, Jákup Berg úr Hovi, fór undir “Barnatíðindi” í 1942 og fekk eisini stuðul frá felagnum.
Á aðalfundi í 1950 legði Jacob Martin Kjeld, lærari í Millum- og realskúlanum í Havn og á Føroya Læraraskúla, fram uppskot um, at felagið skuldi geva bøkur út. Hetta árið kom út 1. árgangur av “Míni jólabók”, sum er komin út síðan. Miðskeiðis í fimmti-árunum skipaði felagið eina bókadeild og stuðlaði henni peningaliga, men fekk eisini landsmyndugleikarnar at veita fastan árligan stuðul. Bókadeildin arbeiddi dúgliga við m.ø. Jóhannesi Enni og Svenningi Tausen á odda – fleiri bøkur komu út og frá 1959 eisini “Barnablaðið”. Seinni gjørdist deildin fíggjarliga sjálvstøðug við árligari játtan á fíggjarlógini, og fólk komu í fast starv. Ingrið Sondum var leingi dagligur leiðari og eftir hana Niels Jákup Thomsen. Á Bókadeildini, sum eisini gevur út barnablaðið “Strok” og “Skúlablaðið”, arbeiða nú fýra fólk.
Lærarafelagið var um sama mundið eisini virkið í tveimum øðrum tiltøkum, sum veruliga settu sær spor í føroyskari skúlasøgu:
Í 1950 samtykkir aðalfundurin at arbeiða fyri “at fáa savn av undirvísingaramboðum til vega”, og í 1956 var “Føroya skúlasavn” sett á stovn við limum umboðandi Føroya Landsstýri, Føroya Skúlastjórn og Føroya Lærarafelag. Hetta savnið varð seinni til “Landsmiðstøðina fyri undirvísingaramboð”, ið saman við einum øðrum stovni, ið lærarafelagið var við at stovna í 1959, “Føroya skúlabókagrunni”, varð lagt saman til NÁM í 2010.
Hóast føroyskir lærarar í 1949 lønarliga vóru komnir ájavnt donskum starvssystkjum, so verður á aðalfundi í 1958 víst á, at gongdin prístali viðvíkjandi hevði gjørt tað, at føroyskir lærarar nú tíggju ár seinni stóðu væl veikari, tá ið um realløn ráddi. Føroyskir myndugleikar guldu um helmingin av læraralønunum og vóru ikki sinnaðir at gera nakrar broytingar. Aðalfundurin í 1959 var tí sera avgjørdur og kravdi nýggja lønarlóg galdandi frá 1. apríl 1958. Í viðtøkuni verður lagt aftrat:
“Verður henda lóg ikki gjøgnumførd skjótt aftaná, at ólavsøkutingið kemur saman, hevur aðalfundurin samtykt, at tað verður heimilað nevndini at seta í verk tiltøk, sum eru neyðug fyri at fáa málið framt.”
Landsstýrið bakkaði við teirri grundgeving,
“at innan fyri sama ríkisfelagsskap ber ikki í longdini til at halda ymiskar lønir fyri fólk við serkunnleika. ... Út frá hesum heldur landsstýrið tað vera avgerandi neyðugt, um fólkaskúlin skal røkjast væl, at læraralønirnar eru tær somu í Danmark og Føroyum.”
Uppskotið varð samtykt á løgtingi og móti vári 1960 eisini á fólkatingi. Sambært tí er byrjanarlønin hjá lærarum 12.840,- kr. um árið hækkandi triðja hvørt ár 1080.- kr. upp í 15.000 og síðani triðja hvørt ár upp í 17.400,- kr.
Í mars 1972 varð samtykt nýggj læraralønarlóg fyri føroyska fólkaskúlan. Hetta var eitt frambrot, sum formaðurin lýsir soleiðis:
“Nú stendur klárt og greitt, at alt, sum hevur við lønar- og tænastuviðurskifti hjá lærarum at gera, skal ásetast eftir samráð við Føroya Lærarafelag.”
Yngru lærararnir vóru væl nøgdir, tí byrjanarlønin hækkaði munandi, og nú skuldu lønirnar javnast sambært føroyska prístalinum. Men eldru lærararnir vóru minni væl nøgdir, tí landsstýrið lækkaði allar aðrar lønir enn tær á fyrsta lønarstigi. Hetta merkti eitt afturstig fyri teir lærarar, sum høvdu verið í skúlaverkinum í meiri enn 12 ár. Umframt tað vórðu skúlastjórar, varaskúlastjórar og skúlaráðgevar settir á lægri lønarstig enn starvssystkin í Danmark.
Tað eydnaðist felagnum at rætta upp hesar ójavnar, sum sjeytiárini liðu.
Í 1984 staðfesti nevndin, at allir lønarbólkar í lærarastættini høvdu verið fyri reallønarniðurskurði seinastu árini. Í stríðnum at vinna á hesum vanda lýsti felagið á fyrsta sinni í søgu síni arbeiðssteðg við áheitan á limirnar at halda fakligar fundir. Hetta var 11. des. 1985, og tiltakið varð endurtikið 29. sept. 1986, tá saman við øðrum yrkisfeløgum.
Nakað vann felagið innaftur seinna partin av áttatiárunum, men ikki kann sigast, at reallønarmissurin var vunnin aftur, tá ið stóra samfelagsskrædlið var fyrst í nítiárunum. Ringast var í 1993, tá ið myndugleikarnir kravdu, at allir yrkisbólkar skuldu 8,5% niður í løn – tað svaraði til eina mánaðarløn. Nevndin treytaði sær, at lønirnar frá 1. jauar 1994 skuldu koma upp aftur hagar, tær høvdu verið undan niðurskurðinum, men hetta lyftið helt landsstýrið ikki, við tað at tað við lóg fekk løgtingið at samtykkja lønarsteðg um ársskiftið 1994.
Skoða vit aftur á kreppuárini, kann verða staðfest, at játtanin til føroyska skúlaverkið lækkaði úr 172,5 milliónum í 1990 niður í 142,3 milliónir í 1995. Av lógarásetta lønarsteðgi myndugleikanna og serligu setanarkorunum hjá lærarum í føstum starvi, sum eru tænastumannasettir og tískil ikki hava verkfalsrætt, vardi tað hjá lærarum sjey ár at vinna aftur mist lønarrættindi (tá verður ikki hugsað um dýrtíðarspurningar). Ikki fyrr enn í 1999 koma teir aftur á lønarstigið frá 1992. Hesa tíðina eru fólkaskúlalærarar so dyggiliga afturúrsigldir borið saman við starvsbrøður í Danmørk. Tá ið felagið fylti hundrað í 1998, var byrjanarlønin hjá einum føroyskum lærara 15.218 kr. um mánaðin (í Danmark 17.764), og endalønin var um somu tíð 19.816 kr. um mánaðin (í Danmark 22.798 kr.).
Vit fingu nýggja fólkaskúlalóg í 1962, og ein avleiðing av henni var, at lærarar skuldu brúka meira tíð til fundarhald, til lesiætlanararbeiði og foreldrasamstarv. Lærarafelagið setti sær fyri at vinna lærarum tímaniðurskurð samsvarandi. Vikutímatalið var um hetta mundið 36 tímar, tað hægsta í Norðurlondum. Í onkrum av hesum londum var vikutímatalið hjá barnaskúlalærarum 30 tímar, hjá framhaldsdeildarlærarum 24 tímar. Í Danmark var tað 32 tímar í eindarskúlanum (frá 1. til 10. flokk).
Miðað varð eftir sama tali her hjá okkum. 1. apríl 1965 var við løgtingssamtykt rokkið á mál hesum viðvíkjandi, og seinni eru broytingar fleiri ferðir gjørdar í vikutímatalinum. Í 1972 varð tað lækkað niður í 28,5 tímar, í 1982 niður í 28 tímar, í 1984 niður í 27,5 tímar og í 1985 niður í 27 tímar.
Frammarlaga í hesum stubba er nevnt, at Føroya Lærarafelag frá 1913 er at rokna sum 118. kreds í Danmarks Lærerforening.
Ein av høvuðsorsøkunum, at mangir lærarar tóku undir við hesi stevnu, mundi vera, at samráðingarrættur Føroya Lærarafelags við myndugleikarnar ongastaðni var staðfestur.
Tað varð hann við lógini um tænastumenn fólkaskúlans, samtykt í mars 1972. Aftur at hesum kom, at føroyskt tryggingarfelag hevði fingið einkarrætt til tryggingar í Føroyum, og so hevði danska felagið einvíst frá 1. januar 1976 tikið avgerð um, at føroyska umboðsfólkið í danska lærarafelagnum bara skuldi hava talurætt, ikki atkvøðurætt.
Hans Kristiansen, lærari við Gjógv, greiddi frá hesum broytingum, tá ið hann á aðalfundinum 1980 legði fram hetta uppskot:
“Føroya Lærarafelag meldar seg úr Danmarks Lærerforening frá 1. januar 1981.”
Hann nevndi eisini, at seinasta tíggju ára skeiðið hevði føroyska lærarafelagið goldið um hálva millión í limagjaldi til danska felagið, peningur, sum hann metti var betur farin at styrkja føroyska felagið.
Meirilutin í felagsnevndini tók ikki undir við hesum uppskoti og stuðlaði einum uppskoti um at senda spurningin til frumatkvøðu. Hetta uppskotið fall. Atkvøtt varð so um at siga limaskapin í danska lærarafelagnum upp. Av teimum 41 limunum, sum eftir vóru á fundinum, atkvøddu 27 fyri, og var málið sostatt samtykt. Men løgfrøðiliga vísti seg ikki at bera til at fáa í lag felagsútmelding. Allir limir í F.L. – 528 í tali – fingu stutt eftir aðalfundin skriv frá D.L.F. við seðli, ið nýtast kundi at siga seg úr danska felagnum. Og hann varð í flest øllum førum nýttur.
Nú søkti Føroya Lærarafelag um limaskap í “Nordiska Lærerorganisationers Samråd”. Umsóknin varð viðgjørd og játtað á fundi í desembur 1983. Á heysti í 1985 søkti felagið um limaskap í alheimsfelagnum WCOTP (World Confederation of Organizations of the Teaching Profession) og fekk játtandi svar 1. juli 1986.
3. partur
Høvuðsuppgávan at skapa limunum betri lønar- og arbeiðskor
IV. Føroya Lærarafelag í 21. øld.
Eyðvitað er hetta at skapa limunum betri lønar- og arbeiðskor støðugt høvuðsendamál felagsins. Sum eina roynd at styrkja um henda táttin fór Lærarafelagið um 2010 at samstarva við onnur yrkisfeløg, ið umboða starvsfólk á almenna arbeiðsmarknaðinum, landi og kommunum. Feløgini í Fakfelagssamstarvinum eru umframt Føroya Lærarafelag, Starvsmannafelagið, Felagið Føroyskir Sjúkrarøktarfrøðingar, Føroya Pedagogfelag, Havnar Arbeiðskvinnufelag og Akademikarafelag Føroya. Tilsamans umboða tey umleið 5.550 limir, og av teimum eru um 1000 úr Lærarafelagnum – av teimum um 700 í starvi.
Í formansfrágreiðingini til aðalfundin í Føroya Lærarafelag 2017 tekur formaðurin soleiðis til:
“Ein av størstu hóttanunum móti fólkaskúlanum er framvegis tepra játtanin. Hóast tað í játtanini til fólkaskúlan seinnu árini er lagt upp fyri lønarvøkstri og øktum pensjónsútreiðslum, so dregur fólkaskúlin framvegis eftirsleipið av niðurskurðunum, sum vóru framdir frá 2010 og nøkur ár fram.”
Víst kann eisini verða til, at frá 1. apríl 2007 til 1. oktobur 2009 minkaði reallønin, t.e. útgoldin løn í samanburði við prístalsgongd.
Borið saman við lønarlagið hjá fólkaskúlalærarum í hinum Norðurlondum, liggja føroyskir lærarar á einum miðalstigi. Men vert er at nevna, at tað ikki sæst aftur lønarliga, at læraraútbúgvingin nú er á bachelor-stigi, og heldur ikki hevur eydnast at vinna teimum betri lønarkor, sum hava tikið ískoytisútbúgving. Talan er her um limirnar í hesum sjey undirfeløgum Føroya Lærarafelags: KT-varðafelagið, AKT-felagið, Serlærarafelagið, Orðblindafelagið, Skúlavegleiðarafelagið, Skúlabókasavnsfelagið, Lesivegleiðarafelagið og Støddfrøðilærarafelagið.
Lærarafelagið hevur víst á, at tá nógv tann størsti parturin av játtanin hjá landinum til fólkaskúlan eru lønir, so gongur niðurskurður fyrst og fremst út yvir arbeiðsumstøðurnar hjá lærararunum. Teir undirvísa fleiri tímar av samlaðu arbeiðstíðini enn fyrr, og samstundis verður minni tíð til aðrar uppgávur, sum eru knýttar at undirvísingini og trivnaðinum hjá næmingunum. Úrslitið er, at størri ósamsvar verður ímillum krøvini, ið verða sett lærarunum í fólkaskúlanum, og so tilfeingið, ið verður tillutað at útinna arbeiðið.
Formaðurin segði á aðalfundinum í 2017, at
“Felagið fær í dag nógv fleiri fyrispurningar um arbeiðsviðurskifti, serliga um virksemisætlanina, enn áður. Nógvir lærarar ivast stórliga í, um samsvar er millum ásettu tíðina í virksemisætlanini og tað arbeiði, tey veruliga gera. Hetta elvir til ónøgd og í ringasta føri til mistrivnað. Sum kunnugt er trivnaðurin millum næmingar eins væl og millum lærarar av alstórum týdningi.”
Samanumtikið kann sigast, at nógv virksemi er í Føroya Lærarafelag.
Umframt fundarvirksemi hevur felagið nógv samskifti við limir. Nógvir fyrispurningar eru um arbeiðsviðurskifti og eftirløn.
Fleiri persónsmál eru eisini, m.a. orsakað av tvístøðum við næmingar ella foreldur, ósemjur við leiðsluna og ótryggleika í starvinum annars.
Felagið er javnan í sambandi við Mentamálaráðið og Lønardeildina hjá Fíggjarmálaráðnum.
Felagið er eisini umboðað í nevndum og arbeiðsbólkum og svarar hoyringarskrivum, tá ið lógir og kunngerðir, sum viðvíkja fólkaskúlanum og arbeiðsmarknaðinum annars, eru til viðgerðar í tinginum.
*
Sambært grein 11 í viðtøkum felagsins eru fimm limir í felagsnevndini. Umframt teir eru tveir tiltakslimir. Nevndarval fer fram eftir hesi skipan:
1. Formaðurin verður valdur triðja hvørt ár. Valskeiðið er trý ár, galdandi frá aðalfundinum í 2019.
2. Tveir nevndarlimir og tveir tiltakslimir verða valdir hvørt ár. Valskeiðið hjá nevndarlimum er tvey ár og tiltakslimum eitt ár.
3. Nývalda nevndin tekur við eina viku eftir valið.
Á skrivstovuni eru trý fólk í starvi: Formaðurin, ein skrivari og løgfrøðiligur ráðgevi, ið arbeiðir hálva tíð.
Bókadeildin, sum er deild undir Føroya Lærarafelag, er forlag, ið gevur út barna- og ungdómsbøkur. Harumframt gevur hon út barnablaðið Strok og Skúlablaðið, sum er málgagn Føroya Lærarafelags. Forlagið gevur út umleið 80 bøkur um árið.
At stjórna Bókadeildini velur Føroya Lærarafelag fimm manna nevnd. Dagligi leiðarin er skrivari í nevndini.
Á Bókadeildini arbeiða fýra fólk: Ein dagligur leiðari, ein ritstjóri, ein ritstjóri, sum eisini er blaðstjóri á Skúlablaðnum, eitt marknaðarfólk, sum umsitur Barnabókaklubban nakrar tímar um vikuna, umframt blaðstjórin á barnablaðnum Stroki og Píka7.
Stuðulsgrunnur lima Føroya Lærarafelags eigur Bókamiðsøluna P/F BMS, sum verður stýrd av eini nevnd valdari á aðalfundi. Í henni eru fimm limir.
Endamálið við Pf. Bókamiðsøluni er at eiga og reka handils- og goymsluhøli, fáast við bókaútgávu og annað í hesum sambandi. BMS er millumliður millum føroysk forløg og bókasølur í Føroyum og uttanlands. Forløg lata BMS hóskandi nøgd av bókum, fløgum o.ø. á goymslu. BMS avgreiðir so bíleggingar frá bókahandlum, skúlum, stovnum o.ø.
Á Bókamiðsøluni arbeiða dagligur leiðari, eitt skrivstovufólk og eitt avgreiðslufólk.
Árni Dahl, lærari og rithøvundur, hevur skrivað.


text:
Stabbamynd greinar
3. oktober 2017
Í hagtalsgrunninum síggja vit eisini, hvussu nógvar kvinnur í burðardyggum aldri, sum ikki hava føroyskt sum fyrsta mál, eru fluttar til Føroya. Í alt eru 655 kvinnur í aldrinum 20 til 38 ár fluttar til Føroya seinastu 10 árini úr Evropa annars, Amerika, Afrika og Asia. Tað ber ikki til at siga nakað um teirra málførleika, ella um tær hava børn við sær ella fáa børn. Tó er gongdin, at fleiri og fleiri kvinnur í burðardyggum aldri flyta til Føroya úr londum, har føroyskt ikki er eitt kent mál. Vit kunnu tí rokna við, at hetta tíðarskeiðið eru fleiri og fleiri heim, har føroyskt ikki er einasta mál og kanska heldur ikki altíð fyrsta mál hjá foreldrunum.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Emil Lisberg Jacobsen
12.10.2013 - 22:09
Ítróttur > Ítróttur > Fótbóltur
KÍ-kvinnurnar settu eina tjúkka striku undir sítt 14. føroyameistaraheiti á rað, tá tær í dag vunnu 9-0 á ÍF í Fuglafirði. Felagsliðið hjá EB/Streymi og Skála hevur fylgt KÍ-kvinnunum heilt til dyrnar í ár, og tí var avgerðin ikki follin áðrenn seinasta umfar í dag. KÍ var bara eitt stig undan felagsliðnum, sum spældi móti HB, men tað skuldi ikki vísa seg at nerva KÍ-kvinnurnar, sum vunnu stórsigur.
KÍ hevur vunnið stórt á ÍF fyrr í ár, og hesaferð var allur ivi beindur til viks longu áðrenn hálvleik, tá støðan var 4-0 til KÍ. Í seinna hálvleiki komu fimm mál afturat, so suverena meistaraliðið at enda vann 9-0. Seinasta málið í dystinum gjørdi Maria K. Thomsen. Tað kom heilt til endans og var samstundis mál nummar 100 hjá KÍ í landskappingini. Samlaði málmunurin hjá KÍ er so snøggur sum 100-10.HB vann 5-3 á Skála, so tá avtornaði bleiv munurin fýra stig. EBS/Skála fekk 45 stig, og HB fekk bronsumerkini við 37 stigum.KÍ endaði kappingina á 49 stigum av 54 møguligum. Tær taptu 0-2 á Skála síðst í mai og spældu so javnt 1-1 móti B36 í Havn fyrst í juni. Eftir tann javnleikin bleiv KÍ yvirhálað av EBS/Skála, og veruligur spenningur kom í kappingina.Soleiðis var støðan fram til 11. september, tá KÍ vann avgerandi dystin í Klaksvík móti EBS/Skála og fór fram um aftur. KÍ vann dystin 1-0 við máli, sum Rannvá Andreasen gjørdi beint áðrenn hálvleik. Eftir tað hugdu KÍ-kvinnurnar ongantíð aftur um bak og vunnu seinastu tríggjar dystirnar ruddiliga.Vit ynskja KÍ hjartaliga til lukku við føroyameistaraheitinum. Tær seta met hvørt ár, og við 14 føroyameistaraheitum á rað hava tær nú tangerað evropeiska metið. Skonto Riga úr Letlandi vann meistaraheitið hjá monnum í 14 ár á rað frá 1991 til 2004.


text:
Nýggj heimasíða
24. Aug 2012
Havnar Badmintonfelag hevur nú fingið nýggja heimasíðu. Nevndin hevur arbeitt í eina tíð við hesi verkætlan. Vit ynsktu eina skipan sum var brúkaravinaliga, hevði ein...
les meir
Venjingarárið byrjar 17. september
23. Aug 2012
Vegna umvælingar í Badmintonhøllini byrjar venjingin ikki fyrr enn mánadagin 17. september.Kunning um tilmelding og venjingartíðir verður um fáar dagar. HBF ...
les meir
Gloymt ketjaran?
13. Aug 2012
Ein góður ketjari lá eftir í badmintonhøllini aftaná badmintonskúlan. Nakar sum saknar hann? Tit kunnu ringja til mín á tlfnr. 215490. Vinaliga Bjørg...
les meir
Badmintonskúlin 2012
07. Jun 2012
Eins og undanfarna ár verður skipað fyri badmintonskúla í Havn. Í ár verður spælt í badmintonhøllini í Havn. Badmintonskúlin verður frá mánadegi...


text:
Ja hvussu er við uppaling og hvussu nógv av tí kunnu vit fyrireika okkum uppá aðrenn barnið kemur?
Sum flest onnur, so havi eisini sjálvandi gjørt mær tankar, um hvussu okkara barn nú man fara at verða og hvussu nógva ávirkan vit hava á tað. Nøkur trúgva at tað einans er umhvørvið, tvs foreldur og onnur ið barnið umgongst, sum á ein hátt forma barnið. Hinvegin eru onnur ið trúgva at tað einans er okkara arvaeind, tvs í hesum førum vildi uppaling slett ikki verði til nakra nyttu, tí her trýr man ikki at barnið kann formast. Flest munnu hugsa at tað er ein blanding av bæði umhvørvi og arvaeindini, soleiðis at mátin vit uppala okkara børn, faktiskt hevur ein alsamt stóran týdning.
Eg man neyvan verða tann einasta, ið hevur hugsað “Okkara barn skal ikki gera soleiðis og soleiðis, og vit fara ikki at loyva tí hesum og hasum.” og í flestu førum er aftursvarið frá mammum, sum óiva vita betur “Bíða tú bara…”. Og ja, tær hava sikkurt rætt. Eg plagi at hugsa, at tá eg ikki ein gongd klári at hava eitt gott disiplin við mær sjálvari, hví skuldi eg so klára tað við einum barni? Men jú, vit ynskja jú øll at gera alt tað rætta og onkursvegna, ímyndar man sær at man fer at hava orku til alt hetta, tá vælsignaða barnið fer at koma út.
Eins spennandi tað er at vita hvat fyri barn man fer at fáa, er tað eisini sera áhugavert at vita hvat fyri foreldur man fer at verða. Áhhh.. eg eri so bangin fyri at eg verði ein hønumammu, sum bara fer at fjálga og verja barnið ov nógv. For lidt og for meget ha? Tað er ein bók, ið eg ætli mær at lesa. Hon eitur “kærlighed er ikke nok” og er skrivað av Sofie Munster. Hon snýr seg um, at børn hava tørv á meira enn bara kærleika og umsorgan. Børn hava eisini tørv á at hava fastar rammur, at verða tikin við í ymiskar uppgávur, læra hvat er rætt og skeift, ja at verða uppald osf. Eg veit ikki um hetta kanska er eitt skot eftir foreldrum í dag, sum verða kallað “curling foreldur”. Foreldrini gera tað jú í bestu meining, tá tey tjúkkla um teirra børn. Men í síðsta enda, er hetta kanska ikki tað, ið klæðir barnið best í til veruleikan tá tey gerast vaksin.
Nakað heilt annað, sum er broytt sera nógv síðani eg sjálv var barn, er at internetið er komið. Ikki tí, sjálvt um onki internet var, so hugdi eg sera nógv í ein stóran skerm, sum eisini tá var í stovuni. Munurin var eisini, at tá var tað rættiliga avmarkað við hvørjum eg hevði møguleika at hyggja eftir.. Hetta leiðir meg til næsta evni.
Tað sum eg haldi verða allar mest ræðandi við uppalingini í dag, er ipad tvístøðan. Vit hava ongantíð átt ein ipad og hava heldur ongan hug at eiga ein. Men hví eri eg bangin fyri at hann uppá eitt ella annað tíðspunkt, eisini fer at koma krúpandi inn í okkara heim? Eg kenni meg sum eina burturoldaða ommu, sum slett ikki veit hvat nútímans barnið hevur tørv á. Brúka øll børn ipad og um ikki, missur barnið so ein tíðandi leiklut av uppalingini, sum hoyrir til 2018? Ipadurin er ikki bara lort, men verður hann ofta brúktur til tað góða ískoyti ella er tað bara til at skifta ímillum ymisk video á youtube og øðrum pallum? Loysnin liggur nokk í, at um ein velur at hava ipad til børnini, so má ein duga at seta mørk, so tað ikki endur í ovurnýtslu. Eg veit sjálv hvussu skjótt man knappliga situr og skrollar í ein tíma her og ein der, uttan at hava fingið nakað sum helst burturúr. Tað er hvørki sunt fyri okkum vaksnu, men munurin er nokk at vit eru greið yvir hvussu ósunt tað er, men tað eru tey smáu børnini ikki.
Ihhhh… eg fari sikkurt at fáa nógvar viðmerkingar, tá fólk fara at síggja ipadin liggjandi heima hjá okkum. Haha.. Bíða bara!
Hava tit kanska nøkur góð ráð, til hvussu man best kann lofta hesari uppgávuni?
M&K


text:
Nú regnar um alt landið
Landsynningur-sunnan í morgun, 5 til 10 m/s, og allar støðir Landsverks siga frá regni.
Eitt lágtrýst við vindi og regni er ávegis, men tað fer ikki at skikka sær akkurát sum spátt varð fyrradagin.
Byrjandi við degnum í dag, so fer vindurin at koma úr landsuðuri til nakað eftir døgurða, tá ið ann fer at ganga upp í móti landsynningi-eystri. Vindferðin er um 5 til 10 m/s, men seinnapartin fer at veksa eitt vet – upp í 8 til 13 m/s.
Tað fer at regna allan dag – í støðum kanska onkrar turrar løtur. Eitt samanrunnið brúgvalag liggur væl parkerað oman fyri Føroyar, og tað fer at seta sín dám á dagin. Mesta regni verður seint seinnapartin.
Í kvøld er aftur sunnan, lítil vindur og turt. Men tað varðar ikki leingi, tí í nátt fer vindurin at veksa eitt lítið sindur, upp í 5 til 10 m/s, úr landsynningi, og tað fer aftur at regna.
Í morgin ári støkkur hann niður í sunnan, vindur minkar niður um 5 m/s, og tað verður turt.
Út á fyrrapartin í morgin veksur hann aftur vindin spakuliga, ættin fer í landsynning.
Seinnapartin í morgin verður hann vestan, veksandi skjótt út lítlum og ongum til 15 til 20 m/s tíðliga um kvøldi, og tað fer at regna.
Fríggjanátt og fríggjamorgun fer vindurin at minka, og tað verður turrari.
Tá ið lágtrýst soleiðis koma beint á okkum, eru forsagnirnar ikki lættar at gera. Ein lítil munur í gongdini á lágtrýstinum ger stóran mun í veðrinum hjá okkum.
Tí steðgi eg her….


text:
Guds orð ella orð um Gud - Hans Andrias Sølvará
Guds orð ella orð um Gud. Tekstur og søga í Bíbliuni Hans Andrias Sølvará Tórshavn 2007, 210 síður. Kr. 248 – ISBN 978-99918-65-15-7
Hans Andrias Sølvará, søgufrøðingur, hevur skrivað bók, har hann varpar ljós á nakað av tí, sum kritiska bíbliugranskingin er komin eftir.
Bókin snýr seg um tann varðveitta bíbilska tekstin og í minni mun um tann søguliga veruleika, sum fjalir seg aftanfyri tekstirnar. Víst verður m.a. á, at tekstirnir í Bíbliuni aloftast eru skrivaðir av ónevndum høvundum langt aftan á tær hendingar, sum teir snúgva seg um. At tað ofta er trupult at fáa innihaldið í tekstum í Gamla Testamenti at samsvara við fornfrøðiligar kanningar. Víst verður eisini á, at einki upprunahandrit finst av nøkrum teksti í Bíbliuni. Og at tekstirnir í Nýggja Testamenti eru varðveittir í so nógvum og ymiskum handritum, at granskarar í veruleikanum ikki vita, hvussu nógvir munir eru millum tey. Høvundurin vísir í bókini á hópin av dømum um, at seinni kristnir avritarar hava broytt, lagt aftur ella broytt tekstirnar av gudfrøðiligum grundum.
Bókin er skrivað fyri at vísa á, at granskingin fyri langari tíð síðan hevur prógvað, at einki hald eri í tí fundamentalistiska bíbliusjónarmiðinum, sum heldur uppá, at Bíblian øll sum hon er er íblást av Gudi. Bókin snýr seg ikki um gudfrøði, men um søguliga trúvirðið í teimum varðveittu bíbilsku tekstunum, sum høvundurin heldur uppá eru orð um Gud.
Ætlanin við bókini er at geva eitt íkast til aktuella føroyska kjakið um leiklutin hjá Bíbliuni og kristindóminum í føroyska samfelagnum.
Hetta er onnur bókin hjá Hans Andriasi Sølvará, sum Fróðskapur gevur út í ár. Í mars kom út Adressumálið. Donsk-føroysk viðurskifti undir fyrra heimsbardaga.
Vísindagrunnurin hjá Eik og Mentannargrunnur Landsins hava stuðlað útgávuni av bókini.
Nýggja bókin er 210 bls. og kostar 248 kr.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Djúpvatnstúrurin 2018
Dan Klein --- 05.10.2018 - 08:45
Sum vanligt vóru nógv ymisk fiskasløg fingin á árligu yvirlitstrolingini hjá Magnusi Heinasyni á djúpum vatni; heili 78 ymisk fiskasløg vórðu skrásett.
Um nøgdin í kg pr. støð verður samanborin við hini árini, so er nøgdin av brosmu nærum óbroytt og nøgdin av blálongu, gulllaksi, trantkongafiski, svartkalva, stinglaksi og kubbuta langasporli nakað minni. Eins og undanfarin ár varð gýtandi gulllaksur fingin.
Orsakað av fleiri serligum umstøðum, vórðu einans 38 støðir tiknar av teimum 54 ætlaðu støðunum.
Les alla túrfrágreiðingina her.


text:
6. juli 2018Nr. 95
Kunngerð frá Sjóvinnustýrinum um byggikrøv og útgerðarkrøv o.a. til fiskiskip 1)
(Fráboðan E)
Við heimild í § 2, stk. 2, §§ 7-11 og 14, § 15, stk. 2, § 18, stk. 2 og 3 og § 49, stk. 2 í løgtingslóg nr. 165 frá 21. desember 2001 um trygd á sjónum, sum broytt við løgtingslóg nr. 71 frá 30. mai 2011, løgtingslóg nr. 61 frá 17. mai 2013 og løgtingslóg nr. 122 frá 15. desember 2014, verður ásett:
§ 1. Henda kunngerð er galdandi fyri fiskiskip 15 metrar ella longri, umframt fiskiskip við einum dimensiónstali uppá 100 ella meira. Kunngerðin er somuleiðis galdandi fyri løgfrøðiligar og likamligar persónar í Føroyum, sum umbyggja fiskifør, ið eru fevnd av hesum regluverki.
Stk. 2. Dimensiónstalið verður funnið við at falda størstu longd á skipinum, LOA, sum er fjarðstøðan í beinari linju millum fremsta punktið á forstavninum, til aftasta punktið á afturstavninum, við størstu breidd á skipinum, soleiðis sum hesi mát eru ásett í málibrævi skipsins.
§ 2. Byggikrøvini og útgerðarkrøvini til tey í § 1 nevndu skip eru nærri útgreinaði í skjali 2 til hesa kunngerð.
§ 3. Eitt eintak av hesi kunngerð skal altíð vera til staðar umborð á skipum, ið eru fevnd av kunngerðini. Hetta kravið kann tó eisini lúkast við at hava elektroniska atgongd til hesa kunngerð umborð.
§ 4. Løgfrøðiligir ella likamligir persónar í Føroyum, sum sambært kap. I, regel 5.3 umbyggja og umvæla føroysk skip fevnd av hesi kunngerð, skulu frammanundan boða Sjóvinnustýrinum frá umbyggingini ella umvælingini.
§ 5. Brot á ásetingarnar í hesi kunngerð ella ásetingarnar í skjali 2 verða revsað við sekt ella fongsul í upp til 2 ár.
Stk. 2. Feløg og aðrir løgfrøðiligir persónar, koma undir revsiábyrgd eftir reglunum í kapitli 5 í revsilógini.
§ 6. Henda kunngerð kemur í gildi 15. juli 2018.
Stk. 2. Pkt. 4 í skjali 1 undir serføroyskar reglur kemur í gildi 1. januar 2019 ella til næsta millumliggjandi sýn ella høvuðssýn eftir 1. januar 2019, tó í seinasta lagi 1. januar 2020.
Sjóvinnustýrið, 6. juli 2018.
Hans Johannes á Brúgv (sign.)
/ Gunnvá S. á Lofti (sign.)
1) Fylgiskjølini eru ikki løgd út á logir.fo, men eru at finna í Kunngerðablaðnum, sí vinstra bredda á logir.fo, og á Regluportalinum hjá Sjóvinnustýrinum.


text:
Felags kunning til foreldur/avvarandi og leikarar í barna- og ungdómsdeildunum.
Foreldrabólkur
Til hvørt lið í barna- og ungdómsdeildini, verða vald tvey-trý foreldraumboð í ein foreldrabólk. Ábyrgdin hjá foreldraumboðunum er m.a.
- At virka sum bindilið millum foreldur, venjara og felagið.
- At samskipa arbeiðsuppgávur í sambandi við heimadystir og líknandi tiltøk.
- At samskipa ferðing í sambandi við útidystir eftir tørvi.
Venjing
Leikari eigur at møta í so góðari tíð til venjing, at klárt er at byrja venjingina á vøllinum, tá venjingartíðin er sett at byrja. Leikarin hevur sostatt skift og latið seg í gaggur, fylt vatndunkin, fingið luft á bóltin osv.
Neyðug útgerð, ið leikari skal hava við til venjing:
- Hóskandi venjingarklæðir
- Ein fyltan vatndunk
- Gaggur
- Skinnabeinsverjur
- Fótbóltshosur
- Ein fótbólt í hóskandi stødd
- U6-U10 brúka stødd 3
- U12-U14 brúka stødd 4
- Eldru leikararnir brúka stødd 5
Dystir og kappingar:
Tá dystir eru, sendir venjarin dystarinnkallingar umvegis teldupost og facebookbólkin hjá liðnum. Neyðugt er, at leikari ella foreldur boða frá, um tað ber til at møta til dyst ella ikki, soleiðis at venjarin kann tryggja sær, at liðið er mannað til dystir.
Tá liðið eigur heimavøll, hava vit ábyrgd av at tryggja karmarnar rundanum kappingarumfarið. Foreldrabólkurin samskipar tær arbeiðsuppgávur, ið eru tongdar at heimadystum og býtir uppgávur út til spælarar.
Í sambandi við útidystir, har neyðugt er at sigla við SSL, ferðast luttakarar ókeyps, meðan foreldur/avvarandi rinda egnan ferðaseðlakostnað.
Skála Ítróttarfelag endurrindar eftir umbøn ferðaseðlakostnaðin fyri 1 bil, fyri hvørjar 4 leikarar á liðnum.
Foreldraumboðini samskipa ferðingina.
Hjá yngru liðunum, har talan er um kappingarumfør við fleiri dystum, skipar heimaliðið vanliga fyri, at leikarar fáa okkurt til matna.
Felagið rindar ikki mat í sambandi við útidystir.
Góð ráð til foreldur/avvarandi:
Eggja barni tínum at møta væl upp til venjingar, at virða venjaran, og at vera ein góður liðfelagi
- Ikki trýsta ella ákæra barnið. Royn heldur at stuðla og eggja barninum.
- Sýn virðing fyri venjaranum, og virð avgerðirnar, sum venjarin tekur
- Ikki tosa ilt um venjara, dómara ella mótstøðulið til dystir.
- Ansa eftir, at barnið hevur hóskandi útgerð til venjing og dystir.
- Minst til, at barnið ikki venur ella spælir dyst fyri tína skyld


text:
Einleikarafelag Føroya
UM LIMAFELAGIÐ
Felagið varð stovnað í 2007 og er áhugafelag fyri klass- iskar yrkistónleikarar. Endamál felagsins er at stimbra tónlistarumhvørvið og at umboða virksemi limanna. Einleikarafelag Føroya hevur eisini sum endamál at vera við til at skapa eitt altjóða netverk til teir føroyingar, ið útinna klassiskan tónleik og at umboða yrkistónleikin í altjóða høpi.
Einleikarafelag Føroya í Hoydølum
-
Hóskandi umstøður og arbeiðsfrið
-
Karmar til djúphugsan og nýskapan
-
Karmar til fakligt umhvørvi
-
Karmar, sum skapa synergiskt gagn


text:
Orð: William C. Martin
Lag: James Milton Black
Týtt: Victor Danielsen
Upprunaheiti: I remember calvary
1. Har sum tú leiðir, fari eg,
Jesus, eg líti heilt á teg,
minnist, tá fyrst mín sál teg sá
Golgata krossi doyggja á!
Niðurlag: Jesus meg leiðir dag og nátt,
Jesus meg leiðir, alt er gott;
ei slíkan vin á fold fann eg;
Golgatakrossin minnist eg.
2. Fylgjast við honum kært mær er,
gleði at kenna, hann meg ber;
trygt er hjá honum dag um dag –
Golgata krossur vitnar tað.
3. Ivi og ótti svinna má
Jesusi, Harra mínum, hjá:
Síggja eg skal í ljósins stað
vin mín av Golgata ein dag.


text:
Kom í gongd við títt virksemi við 1 kr.
Nú ber til at stovna íverksetarafeløg í Føroyum. Hetta inniber m.a. at ein kann koma í gongd við sítt virksemi við einum kapitali á 1,- kr. Felagið skal tó samla 25% av árliga yvirskotinum upptil felagskapitalurin er áljóðandi 50.000 kr.
Ymiskar broytingar í partafelagslógini eru gjørdar, sum hava til endamáls at gera tað lættari at stovna og reka vinnufyritøkur.
Til ber nú hjá íverksetarum, sum hava hug at seta gongd á fyritøku, og sum hevur handilsligar møguleikar, men sum í byrjanini ikki hevur tørv á størri kapitalgrundarlagi, at stovna felag og koma lættari ígongd. Eitt íverksetarafelag er eitt kapitalfelag, har ábyrgdin er avmarkað, og eigararnir ikki hefta persónliga fyri skyldur felagsins. Sostatt var frá 1. Januar 2017 møguligt at seta á stovn íverksetarafelag við avmarkaðari ábyrgd við einum kapitali á 1 kr.
Sostatt kunnu íverksetarar nú stovna fyritøku innan fyri vinnufelagasrættarligar rammur við fíggjarliga avmarkaðari ábyrd.
Íverksetarafeløg skulu skrásetast hjá Skráseting Føroya.
GreenSteam er sprotin frá eini PHd verkætlan, sum 3 granskarar gjørdu á DTU. Til verkætlanina fingu hesir eisni víðaristuðul frá Grannskingarráðum. Endamálið við verkætlanini var at finna eina loysn, sum skuldi hjálpa reiðaríum at spara olju á skipaferðslu teirra. GreenSteam Optimisrer skipanin fær til vega og samlar øll dáta saman beinanvegin “real time” meðan skipið siglir. Hvørt minutt verða dáta samlaði um øll viðurskifti umkring skipið, soleiðis at tað ber til at mála og máta allar parametrar herí aldumáting, veður, tyngd á skipinum v.m. fyri síðan beinanvegin at trimma ferð og kós til viðurskiftini á mest effektiva hátt, so sparast kann mest møgulig av oljunýtsluni.
Framtak gjørdi íløguna í felagið í 2009 saman við P/F Royndini. Seinni varð kapitalurin hækkaður aftur, tá kom íløgufelagið P/F Birting hjá BankNordik við. Í 2013 eydnaðist at fáa útlendskar íleggjara við, tá komu BP Castrol inn í felagið.
Les meira um felagið her: http://greensteam.com/
Granskarasetrið iNOVA byrjaði sítt virksemi í juni 2013, Granskarasetrið er úrslitið av einum samstarvi millum privatar og almennar fyritøkur. Endamálið var at styrkja vísindaliga undirstøðukervið í Føroyum, stovnararnir av felagnum vóru P/F Fiskaaling, Felagið Nótaskip, P/F Bakkafrost, P/F Havsbrún, TF Holding, Framtak, P/F Luna, P/F Marine Harvest Faroes, Sp/f Tavan og MBM.
Í Granskarasetrinum er eitt serstakt vísindaligt umhvørvi, tí bæði privatar og almennar fyritøkur granska undir sama taki. Hendan samansetingin gevur betri atgongd til framkomin tól og samstarv millum granskararnar. Í iNOVA hava bæði privatar og almennar fyritøkur atgongd til nýmótans starvsstovur, framkomin tól og skrivstovur.
Eisini hava einstakir granskarar møguleika at leiga starvsstovupláss í Granskarasetrinum iNOVA eru íalt 16 pláss at leiga vistarum. Vistarar í Granskarasetrinum hava atgongd til starvsstovu- og skrivstovupláss, fundarhølið, tól v.m.
Les meira um felagið her: http://inova.fo/
Felagið veitir KT-skipnir innan IBM
Les meira um felagið her: http://gebsreporting.com/
Felagið var stovnað aftur í 1966, tá var høvuðsvirksemi sandgrevstur….
P/F Tutl International var stovnað í 2012. Endamálið við felagnum var at menna og víðka søluna á útlendska marknaðinum. Saman við TF Íløgum og Royndini var Framtak við frá byrjan. Sjálvt plátufelagið TUTL var stovnað aftur í 1977, tað hava umleið 100 tónleikarar latið út útgávur gjøgnum plátufelagið TUTL.
Tað er nú serliga innan digitalu útgávurnar, sum og konsertir uttanlands, sum TUTL International hevur samla seg um. Íløgan frá fíggjarligu íleggjarunum hevur givið møguleika fyri at gera sáttmála við altjóða fyritøku um samskipan og fyrireiking av konsertferðum, bíleggingar og aðra sølu við útvaldum tónleikarum,sum eru knýttir at TUTL plátufelagnum. Hetta hevur givið ein støðugan vøkstur í søluni í útlandinum – serliga innan digitala sølu.
Les meira um felagið her: http://tutl.com
Skansi Offshore veitir tænastur innan frálandavinnu um allan heimin, men hava eina serliga ekspertisu í norsku oljuvinnuni. Hetta hevur verið møguligt, tá felagið hevur eina trygga og álítandi tænastu. Felagið er skrásett í Føroyum og hevur einans føroyska arbeiðsmegi.
Í tíðindaskrivi frá 29. juni 2016 verður m.a. nevnt at skipið “Eldborg”, sum er bygt á Fjellstrand skipasmiðjuni fyri 7 árum síðani, ongantíð hevur verið rapporterað fyri LTA skaðar. Felagið vísir á, at er hetta eisini er takka fyri starvsfólkunum umborð á Eldborg, sum í fleiri førum eru tey somu, sum byrjaðu fyri 7 árum síðani.
Framtak gjørdi íløgu í felagið í 2011.
Les meira um felagið her: http://www.skansi.fo/
FarPay loysnirnar virka fyri at hjálpa til at fáa peningin inn til tíðina. Við FarPay ger tað lættari og skjótari fyri fyritøkur at fáa sínar kundar at rinda fakturar. Við FarPay loysnini ber til at gjalda við øllum verandi gjaldsloysnum, eisini sjálvvirkandi gjaldingum. Koma nýggjar gjaldsloysnir ber til eisini at nýta hesar.
FarPay byrjaði virksemi í 2014, og longu nú eru meiri enn xx fyritøkur, ið nýta sipanina hjá FarPay í Føroyum. Felagið var longu í 2015 klárt at fara út á útlanda marknaðin. Tá gjørdi Framtak íløguna í felagið, hetta saman við fígging frá danska Vækstfonden hevur felagið veruliga fingið gott fótafesti á danska marknaðinum fyri gjaldsloysnir. Í 2016 fekk felagið enn ein fíggarligan styrk, tá tveir danskir “seriu íverksetarar” ynsktu at seta partapening í FarPay.
Les meira um felagið her: http://www.farpay.io/dk/
Felagið sniðgevur, framleiðir og selir klæðir í luksusklassa.
Framtak setti pening í felagið í 2007. Ein kapitalinnspræning frá Framtaksgrunni Føroya saman við øðrum var við til at gera klædnamerkið Guðrun & Guðrun enn kendari í altjóða mótaverðini.
Íløgan merkti, at Guðrun & Guðrun kundu satsa enn meira upp á altjóða marknaðin, og selja nú í øllum heiminum.
www.GudrunGudrun.com
Endamál felagsins er at eiga partapening í dótturfeløgum, arbeiða við ílegu- og DNA-kanningum og øðrum virksemi í hesum sambandi.
Tá Amplexa Genetics byrjaði virksemi við, var tað fyri at bjóða seg fram sum ein alternativ starvsstova innan ílegukanning. Ætlanin var, at kanningarstovan skuldi vera eitt skjótari og bíligari tilboð til sjúkrahúsini í Danmark og Føroyum. Fíggjarligir íleggjarar vóru við í verkætlanini frá byrjan, tað var fyrst við partapeningi frá Norðoyagrunninum. P/F Royndin og Framtak komu inn í felagið í 2013.
Fyrstu árini savnaði felagið seg serliga um ílegukanngar innan krabbameinssjúkum. Í dag er høvuðsøki serliga at veita kanningar úrslit innan epilepsi. Amplexa Cenetics hevur, í tøttum samstarvi við miðstøðir innan øki og førandi serfrøðingum á økinum, ment eitt “panel”, sum ger sera viðkomandi kanningar innan hetta kliniska økið. Felagið veitir soleiðis epilepsi diagnostik til starvsfólk innan heilsurøkt kring allan knøttin.
Les meira um felagið her: http://www.amplexa.com


text:
Listarlig optimisma/
Í dag er summar og byrjan uppá vikuskiftið við fleiri framsýningarupplatingum. Tá mann samstundis hoyrir, at Fróðskaparsetrið ætlar at taka listirnar á skránna í framtíðini, er tað til at blíva optimist av. Og tá listin er so góð sum tann, ið Tóroddur Poulsen hevur gjørt, tá hann var í Steinprenti, ja so tekur gleðin ongan enda. Væl liggur fyri hjá Tóroddi, sum fekk eini tjúgu framúrskarandi verk burturúr. Nøkur av teimum verða at síggja á framsýningini Sjá tú blánar, sum letur upp 3.juni, m.a. ein røð av sjálvsmyndum í ymiskum litum og hetta herliga satiriska verkið av trimum fremmandum fuglum (krúnhjørtum) í Havn.


text:
Hósdag 02. aug. 2018
Sjónvarpssendinetið hjá R2net hevur skift nakað av útgerð. Um onkur hevur mist signalið hjá IKTUS - mynd ella ljóð - kann vera at rásirnar mugu leitast inn av nýggjum.
Nakrir móttakarar brúka eina løtu at finna myndina, so tað kann hjálpa at standa eina løtu á rásini.
Í summum førum er best at sletta rásirnar hjá R2net, og so leita manuelt eftir somu rásum av nýggjum.
Um onkur bara hevur mist myndina á R7, sum nú sendir í HD, kann orsøkin vera at móttakarin ella sjónvarpið er eitt eldri model, sum ikki tekur ímóti Mpeg-4 ella HD.
Um stutta tíð fer IKTUS eisini at skifta til Mpeg-4 og at senda í HD (í løtuni eru tvær IKTUS rásir, onnur verður HD).
14. Aug: IKTUS hevur einki signal frá sendistøðini í Nólsoy í løtuni - bara á Skálafjørðinum - arbeitt verður við málinum.
15. Aug: IKTUS sendir nú aftur frá Nólsoy (í løtuni eru tvær IKTUS rásir, onnur verður HD).
- Fyri at síggja IKTUS má man hava visuelt sýni til eina sendistøð, og antennan skal venda horisontalt móti sendistøðini; síðani leitar man rásirnar inn. Tær ymisku sendistøðirnar hava hvør sín frekvens. Einki hús ella fjall má koma fyri signalið.
Vegleiðing at leita inn er á heimasíðuni undir teiginum "Vegleiðingar".
Antennur eru ójavnar og eldast eisini, fyri at fáa best signal, skal antennan vera góð. Útiantennur eru ofta best og mugu í Føroyum skiftast 5-8 hvørt ár fyri at vera góðar. Tó fáast eisini góðar inniantennur nú.
Týsdag 29. mai 2018
Signalið hjá IKTUS frá Nólsoy hevur tíverri verið óstøðugt seinastu tíðina; annaðhvørt vegna brek á sendinetinum ella órógv á frekvensinum. Tað hevur ávirkað signalið á øðrum støðum eisini.
26. juli: Nýggjur sendari er settur til, og nýggjar antennur eru eisini bílagdar til sendistøðina í Nólsoy, fyri at fáa signalið so gott og stabilt sum gjørligt innan stutta tíð.
Týsdag 15. mai 2018
Sendarin á Gøtueiði verður sløktur eina løtu seinnapartin í dag, tí ein antenna verður skift.
Tað ávirkar signalið í Gøtu, á Kambsdali og í Fuglafirði.
Mánadag 23. apr. 2018
Signalið hjá IKTUS hevur verið óregluligt í støðum seinastu tíðina; tað hevur tó oftast verið stuttar løtur í senn, tí var torført at finna hvat trupulleikin er, annaðhvørt brek á onkrum tóli ella órógv á frekvensinum. Vit vóna, at trupulleikin kann loysast skjótt.
Týsdag 24. apr: Umvælingar eru gjørdar í dag, og vit vóna, at signalið er í lagi nú.
Týsdag 08. mai: Signalið er enn óregluligt t.d. í Klaksvík. Signalið frá sendistøðini í Nólsoy er allarhelst ov veikt, ella er órógv á frekvensinum. Arbeitt verður við málinum, og vit vóna, at tað verður betur seinast leygardagin.
Leygardag 12. mai: Umvælingar eru gjørdar í dag, og vit vóna, at signalið í Klaksvík er betur nú. Tó má størri sendari setast til í Nólsoy, og vit vænta, at hann verður klárur um 2-3 vikur.
Fríggjadag 23. mars 2018
Sendarin á Gøtueiði verður sløktur uml. kl. 22:00 í kvøld vegna umvæling!
Tað ávirkar signalið í Gøtu, á Kambsdali og í Fuglafirði. Vit vóna, at sendarin kann setast til aftur leygardagin.
Leyg. 24. mars: Sendarin á Gøtueiði er settur til aftur og sendir nú sum vanligt.
Mánadag 01. jan. 2018
Viðvíkjandi Gøtu og Fuglafjørð:
Signalið hjá IKTUS frá Gøtueiði sløknaði tíverri í dag - tað ávirkar signalið í Gøtu og á Varmakeldu. Arbeitt verður við málinum.
Kl. 22:30: Nú er signalið komið aftur í Gøtu og Fuglafirði. Sendingin í kvøld verður send aftur mikudagin, 3. jan. Sí skráina.
Týsdag 22. aug. 2017
Klaksvík:
Signalið á Klakki hevur verið óregluligt seinastu tíðina. Vit halda at ein antenna skal skiftast; vónandi verður tað ein av næstu døgunum.
30. - 31. aug: Ein antenna er skift, og vit vóna, at signalið er i lagi nú.
Týsdag 27. juni 2017
Vágur:
Nýggjur sjónvarpssendari er settur til omanfyri bygdina í Vági.
Leita manuelt á digitalum tunara á kanal 31 (554 Mhz), sæst eisini á Økrum.
Ein sendari er eisini á Spinunum, kanal 33 (570 Mhz), sæst uttast í Vági og parti av Porkeri (frá minnisvarðanum og eystureftir).
UHF antennur skulu venda móti ávísu sendistøðini, og tað má vera visuelt sýni. Einki fjall ella bygningur má vera fyri. Sí teigin "Vegleiðingar".
Fríggjadag 02. juni 2017
Klaksvík:
Nýggjur sjónvarpssendari er settur til uppi á Klakki í Klaksvík.
NB! Um onkur í Klaksvík ella Leirvík missir signalið, so kann IKTUS leitast inn av nýggjum. Leita manuelt á digitalum tunara á kanal 31 (554 Mhz).
UHF antennur skulu venda móti ávísu sendistøðini, og tað má vera visuelt sýni. Einki fjall ella bygningur má vera fyri. Sí teigin "Vegleiðingar".
Leygardag 21. jan. 2017
Sendistøðin hjá R2net í Nólsoy fer at hava óregluligt signal millum kl.10:00 og 11:00, tí nýggjur sjónvarpssendari verður settur til.
NB! Um onkur í Tórshavn missir signalið í dag, so skal IKTUS leitast inn av nýggjum. Leita manuelt á digitalum tunara á kanal 34 (578,0 Mhz). Gamli sendarin í Nólsoy sendi á 578,18 Mhz, tí mugu nøkur tól leitast inn av nýggjum. Antennan skal venda móti Nólsoy.
-Sendarin á Varða sendir á kanal 31 (554 Mhz), sami frekvensur sum á Klakki. Antennur skulu venda móti ávísu sendistøðini, og tað má vera visuelt sýni. Einki fjall ella bygningur má vera fyri. Sí teigin "Vegleiðingar".
Nýggjársaftan 31. des. 2016
Veðrið hevur verið sera vánaligt, og tíverri hava fleiri tól fingið skaða. Nøkur tól eru umvæld og onnur verða umvæld ella skift út í næstum.
31. des: Staðfest er at sendarin á Klakki (í Klaksvík) hevur tíverri fingið brek, allarhelst av toru ella óregluligum streymi á jólum.
01. jan: Sendarin bleiv tikin oman av fjallinum í dag. Vónandi kann hann umvælast ein av næstu døgunum, annars verður ein nýggjur sendari bílagdur.
10. jan: Sendarin á Klakki kann nokk ikki umvælast, vit bíða eftir øðrum sendara. Vónandi kann IKTUS skjótt síggjast aftur í Klaksvík.
15. jan: Á Tvøroyri er møguliga heldur einki signal enn, men vit vóna at fáa signal skjótt aftur á Oyrnafjalli og í Vági.
22. jan: Ein roynd er gjørd at umvæla sendaran á Klakki, og hann er settur til aftur. Nýggjur sendari er bílagdur og er á veg.
Jólaaftan 24. des. 2016
IKTUS hevur tíverri mist signalið á høvuðsstøðini í Nólsoy tíðliga í morgun, allarhelst vegna toru. IKTUS sæst í løtuni bert á Skálafjørðinum - sendarin í Søldafirði sendir sum vanligt, tí hann er ikki knýttur at Nólsoy longur (kanal 30, 546 Mhz).
26. des. kl 16:30: Nú er signalið hjá IKTUS komið aftur!
Mikudag 21. des. 2016
IKTUS hevur tíverri mist signalið á høvuðsstøðini í Nólsoy í kvøld, allarhelst vegna toru. IKTUS sæst í løtuni bert á Skálafjørðinum - sendarin í Søldafirði sendir sum vanligt, tí hann er ikki knýttur at Nólsoy longur (kanal 30, 546 Mhz).
22. des. kl 10:00: Nú er signalið hjá IKTUS komið aftur!
Fríggjadag 14. okt. 2016
Tvøroyri:
Nú virkar sendistøðin aftur á Oyrnafjalli á Tvøroyri. Um onkur hevur mist kanalina hetta tíðarskeiðið, má IKTUS leitast inn av nýggjum (kanal 28), vegleiðing sæst her á síðuni undir teiginum "Vegleiðingar".
Mikudag 18. mai 2016
Sendistøðin hjá R2net í Nólsoy fer at hava óregluligt signal í dag millum kl.10:00 og 11:00, tí arbeitt verður við antennunum.
Sendarin í Søldafirði sendir sum vanligt, tí hann er ikki knýttur at Nólsoy longur (kanal 30, 546 Mhz).
Fríggjadag 26. febr. 2016
SEV boðar frá, at sendistøðin hjá R2net í Nólsoy fer tíverri at missa streymin eina løtu fyrrapartin í dag, tí sæst IKTUS møguliga bert á Skálafjørðinum kl. 11:00.
Sendarin í Søldafirði sendir, tí hann er ikki knýttur at Nólsoy longur (kanal 30, 546 Mhz).
Leygardag 20. febr. 2016
Nøkur tól á sendistøðini á Nólsoy hava tíverri mist streymin í kvøld, og tað ávirkar signalið á fleiri øðrum sendistøðum hjá IKTUS. Sendarin í Søldafirði sendir tó, tí hann er ikki knýttur at Nólsoy longur (kanal 30, 546 Mhz).
21. febr. kl 11:00 Nú er signalið hjá IKTUS komið aftur!
Leygardag 05. des. 2015
Sendistøðin á Nólsoy hevur tíverri mist streymin í morgun, og tað ávirkar signalið á fleiri øðrum sendistøðum hjá IKTUS. Sendarin í Søldafirði sendir tó, tí hann er ikki knýttur at Nólsoy longur (kanal 30, 546 Mhz).
Vit vóna, at signalið kann setast til aftur í vikuskiftinum, men tað er tíverri nógvur vindur, og tá er sera trupult at ganga niðan í fjøllini.
kl 15:30 Nú er signalið hjá IKTUS komið aftur!
Mánadag 30. nov. 2015
- Nú er signalið komið aftur, tað var allarhelst brotið av vegna toru.
Signalið hjá IKTUS frá Nólsoy sløknaði í morgun, tí er einki signal á fleiri øðrum sendistøðum.
Sendarin í Søldafirði sendir tó (kanal 30, 546 Mhz), tí hann er ikki knýttur at Nólsoy longur.
Mikudag 21. okt. 2015
Signalið á Gøtueiði sløknaði seint mikukvøldið og hevur verið óstøðugt síðan tá, tað ávirkar sendarnar í Norðragøtu og á Varmakeldu.
Týs. 27. okt: Nú skuldi signalið frá Gøtueiði verið støðugt aftur, onkur deilur er skiftur út.
Hós. 05. nov: Signalið á Gøtueiði sløknaði aftur í gjárkvøldið, og tí síggja hyggjarar í Norðragøtu, Kambsdali og Fuglafirði ikki IKTUS í løtuni.
Týs. 10. nov: Nú sendir IKTUS aftur frá Gøtueiði, Norðragøtu og Varmakeldu.
Leygardag 15. aug. 2015
Signalið frá Nólsoy bleiv óstøðugt í nátt, vit kanna málið.
Hós. 20. aug: Signalið hjá IKTUS frá Nólsoy, verður sløkt eina løtu í dag vegna umlegging.
Sendarin í Søldafirði sendir tó (kanal 30, 546 Mhz), tí hann er ikki knýttur at Nólsoy longur.
Frí. 21. aug: Sendinetið hjá R2net verður sløkt í uml. tveir tímar tíðliga fríggjakvøldið, vegna umlegging.
Mánadag 27. apr. 2015
Signalið hjá IKTUS frá Nólsoy sløknaði mánadag seinnapart, tí er einki signal á fleiri øðrum sendistøðum. Arbeitt verður við at rætta brekið (ein haldari var brotnaður).
Sendarin í Søldafirði sendir tó (kanal 30, 546 Mhz), tí hann er ikki knýttur at Nólsoy longur.
28. apr: Nú er signal aftur frá Nólsoy!
Leygardag 13. des. 2014
Viðvíkjandi Gøtu og Fuglafjørð:
Signalið hjá IKTUS frá Gøtueiði er óstøðugt í kvøld - tað ávirkar signalið í Gøtu og á Varmakeldu. Nærri kunning kemur sunnudag seinnapart.
14. des: Tað eydnaðist tíverri ikki, at fáa signalið í Gøtu og Fuglafirði í rættlag í dag. Tað er møguliga móttakaraantennan á Gøtueiði, sum er í ólagi. Vónandi kann brekið rættast, tá veðrið verður betri.
20. des: Arbeitt hevur verið við at rættað brekið á Gøtueiði í dag, leygardag seinnapart. Tað eydnaðist tíverri ikki at fáa støðugt signal til Gøtu, Kambsdal og Fuglafjørð, hóast antennur og annað er skift út. Sendarin er nú tikin niður og má kannast nærri.
22. des: Sendarin á Gøtueiði er tíverri skaddur. Hann má hava nýggja streymveiting, sum allarhelst er farin av toru. Vit hava tíverri onga aðra í løtuni, sum er júst somu stødd, so ein nýggj streymveiting verður bíløgd. Men roynt verður at finna eina fyribils loysn innan fáar dagar.
23. des: Nú er signal komið aftur á Gøtueiði, og vit vóna, at tað verður støðugt.
Nýggju sendingarnar frá mistu vikuni verða endursendar 1. jan. frá kl. 14:30 og 21:00 og Juvel II á trúboðanarferð í Grønlandi, partur 12 og 13, verða sendir sunnudagin 4. jan. 2015.
Týsdag 09. des. 2014
Signalið hjá IKTUS frá Nólsoy sløknaði í kvøld - allarhelst vegna toru - tí er einki signal á fleiri øðrum sendistøðum.
Sendarin í Søldafirði sendir tó (kanal 30, 546 Mhz), tí hann er ikki knýttur at Nólsoy longur.
10. des: Sendarin í Nólsoy virkar nú aftur!
Fríggjadag 21. nov. 2014
Viðvíkjandi Sandoy og Suðuroy:
Sendinetið hjá R2net fekk signal aftur leygardagin 15. november. Tá sóu vit, at sendarin á Knúki í Sandoynni ikki virkar, sum hann skal, og tí er heldur einki signal í Suðri. Fyribils er ein annar settur í staðin; men hann er veikari, og allarhelst ov veikur at geva signal til Oyrnafjall í Suðri. Arbeitt verður við at umleggja sendinetið, so Oyrnafjall kann fáa signal beinleiðis frá Nólsoy. Vit vóna tað verður skjótt.
08. des. Minni sendarin, sum varð settur upp á Knúk, er møguliga sløknaður vegna toru í vikuskiftinum. Tað vísir seg at Knúkur á Sandoy verður ofta raktur av toru.
2015: Sendiútgerðin á Knúki er tikin niður, tí umframt at sendistøðin varð ofta rakt av toru, so blivu vit uppsøgd av bóndanum, so tað er ein avbjóðing í løtuni at fáa signal til Sandoy, Tvøroyri, Vág og Miðvág. R2net má væntandi byggja nýggja sendistøð á øðrum stað á Sandoy. Vónandi á vári 2016.
okt. 2016: Nú er signal aftur á Oyrnafjalli á Tvøroyri, kanal 28.
juni 2017: Nú er signal aftur í Vági, kanal 31.
Fríggjadag 14. nov. 2014
Sendarin í Søldafirði hevur fingið nýggjan frekvens. Nú er hann ikki knýttur at Nólsoy og fer ikki at missa signalið, um sendistøðin í Nólsoy missir signalið. Leita manuelt á kanal 30 (546 Mhz) ella á automatisk leiting. Vegleiðing at leita IKTUS inn, sæst undir teiginum "Vegleiðingar".
Hósdag 02. okt. 2014
Vegna skaða á sendiútgerð hjá R2net í Nólsoy, hevur IKTUS havt óstøðugt signal síðan hósdagin, allarhelst orsakað av toruni.
04. okt: Í dag var veður at fara niðan á Nólsoy. Eitt tól er tikið niður og arbeitt verður við at umvæla útgerðina.
06. okt: Tólið hevur verið á verkstað, men kundi tíverri ikki umvælast, og tí er eitt nýtt tól bílagt úr Italia. Vit vóna at fáa signal aftur innan fáar dagar!
15. okt: Verksmiðjan í Italia segði í seinastu viku, at tað tekur vanliga 10 arbeiðsdagar at fáa tólið klárt til at avheinta, men at tey skuldu royna at gera tað skjótari. Vit vóna at hoyra frá teimum skjótt!
27. okt: Vit bíða enn eftir einum nýggjum tóli úr Italia. Í dag fingu vit at vita, at orsøkin til longdu bíðitíðina er, at verksmiðjan tíverri manglaði ein deil, sum tey skuldu nýta í tólið hjá okkum. Tey siga, at tey royna at gera skjótt av, so vit vóna tað besta!
Ætlanin hevur verið at umleggja sendinetið skjótt, men um verandi bíðitíð gerst ov long, so verður sendinetið umlagt nú. Tá koma vit ikki í somu støðu aftur, at alt sendinetið missir signalið so leingi. Um sendinetið verður umlagt, mugu nakrir hyggjarar á Skálafjørðinum skifta "frekvens", men hyggjarar á hinum støðunum skulu einki broyta. Nærri kunning kemur seinni.
06. nov: Í dag hava vit fingið at vita, at tólið er klárt at avheinta! Vit vóna, at IKTUS hevur signal aftur mitt í komandi viku.
14. nov: Sendarin í Søldafirði hevur fingið nýggjan frekvens. Nú er hann ikki knýttur at Nólsoy og fer ikki at missa signalið, um sendistøðin í Nólsoy missir signalið. Leita manuelt á kanal 30 (546 Mhz) ella á automatisk leiting. Vegleiðing at leita IKTUS inn, sæst undir teiginum "Vegleiðingar".
15. nov: Hyggjarar í t.d. Tórshavn, Klaksvík, Gøtu og Fuglafirði áttu nú at havt signal aftur.
Hósdag 01. mai 2014
Nú virkar sendistøðin aftur á Knúki í Sandoy og sendarin á Oyrnafjalli í Suðri skuldi tí eisini havt signal aftur. Um onkur hevur mist kanalina hetta tíðarskeiðið, má IKTUS leitast inn av nýggjum, vegleiðing sæst her á síðuni undir teiginum "Vegleiðingar".
Fríggjadag 31. jan. 2014
Sendarin á Gøtueiði hevur óstøðugt signal, og tað ávirkar signalið í Gøtu, Kambsdali og Fuglafirði.
Arbeitt verður við málinum - kanska má nýggjur sendari bíleggjast til Gøtueiði.
13. mai: Sendarin á Gøtueiði er skiftur út, nú senda vit støðugt signal aftur.
Mikudag 08. jan. 2014
Nú er digitala signalið frá Nólsoy í lagi aftur, men ikki analog sendarin.
Sendistøðirnar á Knúki og Oyrnafjalli virka tíverri ikki enn, sí tekstin niðanfyri (07. jan.).
Týsdag 07. jan 2014
Tíverri hevur einki signal verið hjá IKTUS frá Knúki á Sandoy og tí heldur ikki á Oyrnafjalli í Suðuroy síðan toran gekk 15. des. Ein partur av útgerðini á Knúki mátti takast niður og sendast uttanlanda til umvælingar. Vónandi fáa vit signal aftur á Sandi, í Miðvági og á Tvøroyri innan 2-3 vikur.
20. jan: Vit bíða eftir einum deili afturat, vónandi fáa vit hann hesa vikuna.
27. jan: Deilurin er komin, og sendarin verður væntandi settur til aftur í vikuni (um viðrar).
12. febr: Tá umvældi sendarin varð settur til á Knúki, virkaði sendiskipanin tíverri ikki. Tað sær út til, at antennurnar hava eisini fingið skaða, tær skulu nú umvælast ella skiftast út. Tí er signal ikki komið enn á Sandi, Miðvági og á Tvøroyri!
Mikudagur 18. des. 2013
-kl 11:00 Tað verður fyribils bert sent, um signalið er rímiligt - møguliga aðrar tíðir enn vanligt. Sendingarnar hesa vikuna verða endursendar seinni. Lindin virkar nú sum vanligt!
Týsdagur 17. des. 2013
-kl 21:00 Viðvíkjandi signal á IKTUS: Av tí at partar av útgerðini í sendistøðini í Nólsoy fingu skaða av toru og stormi seinasta sunnudag, so er sera ringt signal á sjónvarpsrásunum hjá R2net, tá nógvur vindur er. Útgerðin hjá Lindini fekk eisini skaða tíverri.
Tað fer møguliga at taka eitt sindur av tíð, at fáa sendistøðina í Nólsoy heilt í lagið aftur, tí tað er so nógvur vindur fyri tíðina - serliga har tað er høgt og ábart. Men vit vóna tað besta!
Mánadagur 16. des. 2013.
-kl 12:00 Høvuðsendistøðin hjá R2net sløknaði, tá toran gekk sunnudagin um middagsleitið. Tá fólk hjá R2net í morgun skuldu seta sendarnar til aftur á støðini í Nólsoy, so máttu tey bíða 2 tímar eftir streymi, tí eingin streymur var.
Rás 2 virkaði beinanveg, men sendararnir hjá Lindini og IKTUS virkaðu tíverri ikki! Vónandi kann brekið rættast skjótast gjørligt.
-kl 16:00 Nú virkar digitala sendinetið hjá R2net í Nólsoy - tað sendir tó ikki við fullari styrki. Men nakrir aðrir sendarar hjá R2net eru ikki virknir enn. Analog sendarin í miðstaðarøkinum virkar tíverri ikki.
Eftir øllum at døma hava fleiri lutir á sendistøðini á Nólsoy fingið skaða. Ein partur er rættaður so mikið, at signal kom aftur, men toran hevur nokk sligið í størru mastrina hjá R2net í Nólsoy, og tí virkar Lindin ikki, og ikki hevur verið veður enn at fara upp í ta mastrina.
-kl 19:00 Nú virka sendarnir á Gøtueiði, Norðragøtu og á Varmakeldu.


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Nógv arbeiðir eru í gongd
30.09.2016
Nógv arbeiðir eru í gongd
Garðavegur
Á Garðavegi manglar at asfaltera gongubreytirnar, at hampa lendið fram við ovara borði á nýggja teininum og at seta bilverju eftir niðara borði í Mikkatrø.
Fyrireikingarnar til asfaltering av gongubreytini frá Toftavegi niðan í Garðar eru byrjaðar, og gongubreytin verður asfalterað fyrsta dagin.
Ætlandi verður byrjað uppá fyrireiking, uppseting av autoverju og asfaltering av gongubreytini í Mikkatrø, tá gongubreytin frá Toftavegi niðan í Garðar er liðug.
Laðing og hamping fram við ovara borði á Garðavegi frá Toftavegi niðan í Garðar verður ætlandi uppafturtikið í aðru viku.
Bøgøta og Skálavegur
Gongubreytin fram við Bøgøtu frá Skálavegi niðan til Toftaveg verður gjørd av nýggjum. Kantsteinarnir eru lagdir og gongubreytin verður nú hampað og gjørd klár til asfaltering. Síðani verður hesin parturin av Bøgøta og Skálavegur asfalterað.
Ovari Vegur
Teinurin frá vegnum oman á Heygar og inneftir er uppgrivin, og nýtt tilfar koyrt í. Enn manglar at leggja veitingarnar í rennu í niðara borði, at leggja kantsteinar til gongubreyt í ovara borði og at asfaltera. Tá vegurin er liðugt grundaður, verður hildið áfram við teinunum omanfyri omankoyringina á Heygar. Ímeðan arbeitt verður á hesum teini, verður ikki koyrandi oman á Heygar. Tá hesin teinur er liðugur, verður hildið áfram úteftir, og tá verður koyrandi oman á Heygar innanífrá.
Niðari Vegur
Liðugt er at fylla upp á teininum innanfyri Seglhúsið. Vestmanna Kommuna valdi her at gera skráa oman í fjøruna, heldur enn at stoypa stuðlamúr undir vegin. Fyri at kunna gera skráan, varð neyðugt hjá kommununi at ognast neyst og neystalendir innanfyri Seghúsið. Hetta er gjørt í samráð við eigararnar – hesir fáa neyst og neystalendi aðrastaðni.
Nú uppfyllingin er liðug, skal gongubreyt gerast í niðara borði og teinurin asfalterast.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Felagið
Klaksvíkar Ítróttarfelag varð sett á stovn 24. august 1904 kl. 17.30 sum John Reid Bjartalíð, sáli so væl skrivar í 50 ára minnisritinum: “ nakrir menn hittust á fundi á skrivstovuni í handlinum á Biskupsstøð. Fundarevni var: at stovna eitt ítróttarfelag í Klakksvík.”
Tíðirnar eru broyttar nógv og nú góð 105 ár seinni er høvuðsendamálið at øll kunnu sleppa at íðka ítrótt. Harumframt at tryggja felagnum ein sunnan og góðan fíggjarligan rakstur, har allar inntøkur felagsins fara til tey endamál, tey eru ætlað. Allar lønir og samsýningar skulu ganga gjøgnum skattaskipan landsins, fyri at tryggja at leikarar og leiðarar sýna rætta ítróttarandan, ásannandi at vit øll eiga at verða góðir borgarar í føroyska samfelagnum.
Raksturin av Formuladeild og 1.lið kvinnur er lagt í Sp/f KÍ, sum somuleiðis hevur egna nevnd og stjóra. Eigarar eru umframt felagið - ein blandingur av vinnifyritøkum úr Norðoyggjum. Við hesum er eitt tætt samband knýtt millum tann størsta útreiðslukrevjandi partin av felagnum og vinnulívið.
KÍ – høllin er í dag eitt partafelag, sum hevur eina vælvirkandi og ábyrgdarfulla leiðslu, og í samstarvi við hesa leiðslu er felagið í ferð við at betra um hølisviðurskiftini hjá felagnum.
Tað er við stoltleika at Klaksvíkar Ítróttarfelag staðfestur at øll sum ynskja at spæla fótbólt við KÍ sleppa at spæla við KÍ. Hetta sæst aftur í teimum mongu tilmeldaðu liðunum í øllum aldursbólkum á hvørjum ári.


text:
Orð og lag: Darlene Zschech
Týtt: Símun Jóannesarson Hansen
1. Mín søti Gud, Frelsari kæri,
vissan er mín, eg eri tín,
og tú leiðir meg.
Á tínum veg eri eg.
2. Eymliga rødd tín kallar á meg,
vísir mær veg við tínum Anda.
Lær meg, áh, Gud,
at liva mít lív gjøgnum teg.
3. Rørdur av heilagleika tínum,
tak tú mítt lív.
Eg veit, tú kallar, kallar á meg,
Gud, eg biði teg:
4. Tak meg, mýk meg,
nýt meg, fyll meg.
Eg gevi lív mítt til mín leirkerasmið.
Skap meg, boygg meg,
før meg, leið meg tín veg.
Eg gevi lív mítt til mín leirkerasmið.


text:
Nýggj politistøð: Løgmálaráðharrin sinnaður at kanna aðra loysn
politikkur24-05-2018 - 09:30 - Jóanis Nielsen
Tá Bjarni Hammer var á fólkatingi fyri Sjúrð Skaale fyrst í mai, spurdi hann forsætisráðharran um danskir myndugleikar kunnu endurskoða ætlanina um at umbyggja gamla Bank Nordik bygningin við SMS til nýggja politistøð.
Forsætisráðharrin vísti málið til løgmálaráðharran Søren Pape Poulsen – og í dag var so fundur um málið.
Avvarðandi embætismenn greiddu Bjarna Hammer og Sjúrði Skaale frá hvussu málið sær út frá teirra síðu. Avtala er gjørd um at taka alt uttan sjálva høvuðskonstruktiónina í bankabygninginum niður, byggja eina hædd omaná, og gera eitt minni parkeringsdekk norðanfyri.
Bjarni Hammer greiddi í fyrsta lagi frá teimum trupulleikum, sum nógv í Føroyum síggja við at gera bankabygningin til politistøð, og vísti í øðrum lagi á, hvørjir møguleikar eru fyri at byggja eina heilt nýggja politistøð í Føroyum – sergjørd við øllum neyðugum hentleikum til bæði bæði politi og ákæruvald.
Eftir tann tímalanga fundin segði ráðharrin seg vera sinnaðan at kanna hesar møguleikar nærri. Verandi verkætlan verður ikki steðgað ella útsett, men áðrenn arbeiðið við at umbyggja bankabygningin fer í gongd, skulu aðrir møguleikar “trýstroynast”, sum hann segði. Tað snýr seg m.a. um at kanna møguleikarnar fyri selja bankabygningin aftur, staðseting av møguligum nýggjum bygningi, fígging, og í hvønn mun tað kann loysa seg betur at fara undir eina so stóra verkætlan, tá føroyska byggivinnan ikki hevur so nógv at gera sum beint nú.
Fólkatingsumboð Javnaðarfloksins er við í einum arbeiðinum at fáa hesar upplysingar til vega.


text:
31. januar sleppa vit ordiliga at dansa jólini av okkum, tá ið Hallur Joensen og bólkurin Four Menh úr Fuglafirði fara at geva okkum eitt ógloymandi kvøld í ítróttarhøllini á Hálsi í Havn.
Hallur, sum er eitt must til stemning og country, gleðir seg at fara á pallin og fer sjálvandi at tendra hjørtuni hetta kvøldið eisini, eins og hann altíð megnar at gera.
Four Menh spæla vælsvingandi country- og popptónleik, bæði føroyskan og útlendskan ala Billy Joel, Ray Charles, The Beatles og Robbie Williams. Teir seta futt í fólk og hava spælt til fleiri tiltøk áður, eitt nú til Countryfestivalin í Sørvági, har teir vóru sera vælumtóktir.
Róðrarfelagið Knørrur skipar fyri dansinum. Hetta er árligt tiltak hjá felagnum, og sum altíð er høllin hugnalig, har fólk eisini kann svala á sær millum melodiirnar.
Dansurin byrjar klokkan 22. Atgongumerki fáast við dyrnar. Tikið verður ímóti korti.


text:
Orð: Jákup Olsen
Lag 1: Erik Gustaf Geijer
Lag 2: Hallgrim Miðberg
Upprunaheiti: Far bert til Harran
1. Far, far bert til Harran, tín Gud, tú í bøn,
og lít tú hans trúfesti á,
tí aldri hann segði við barnið sítt nei,
sum trúliga ásjón hans sá.
Hann við hin spitalska jú segði: „Eg vil“.
Halt á bert í bønini, tí um eitt bil
hann tær svarar.
2. Hin stóri og ríki og algóði Gud
í orðinum gevur tær vón.
Tí biður í neyð tíni her tú um breyð,
hann gevur tær ei skorpión.
Nei, alt, sum tær tørvar,
hann gevur tær væl
og bøn tíni svarar, við Andanum skal
hann teg fylla.
3. Og verður enn gøtan tær torfør og trong,
so minst: Hann tær stendur við lið.
Og um tú í royndum og vandanum ert,
hans lyfti ber hjartanum frið.
Halt á tí, sum Harrin tær beyð, ja, halt á,
tí eingin, sum trúliga andlit hans sá,
verður svikin.